Δημιουργηθηκε στις Τετάρτη, 08 Φεβρουαρίου 2012 01:13\nΚατ΄ αρχάς στα παιδικά και εφηβικά μου χρόνια είχα πολλά ροκ ακούσματα, κατόπιν στα 18 μου χρόνια με το που τελείωσα το Λύκειο, μου δημιουργήθηκε έντονα η διάθεση να φτιάξω συγκρότημα. Εκείνο το καλοκαίρι, λοιπόν, αγόρασα το πρώτο μου μπάσο, με τα πρώτα χρήματα που έβγαλα μόνος μου και λίγους μήνες μετά νοίκιασα τα πρώτα τύμπανα στον αδερφό μου, 14 χρόνων τότε, για να ξεκινήσουμε το συγκρότημα παρ΄ ότι δεν είχαμε καμία σχέση με τη μουσική. Μετά τη θητεία μου στο στρατό, επέστρεψα στο πατρικό μου σπίτι στο χωριό που είχαμε μετατρέψει σε studio για τις πρόβες μας και είχε γίνει ένα "alternative" κέντρο νεότητας που καθημερινά προσέλκυε φίλους. Στα 18 μου χρόνια είχα πάρει μια απόφαση που τη θεωρούσα πολύ σοβαρή σε σχέση με τη μουσική, γιατί για να την πάρω, έπρεπε να κλείσω άλλες διεξόδους όπως του Πανεπιστημίου, που έχουν συνήθως οι νέοι αυτής της ηλικίας. Μ΄ αυτό το πνεύμα έγραψα τους στίχους και τη μουσική του πρώτου δίσκου , "κόβοντας τις γέφυρες" που θα με συνέδεαν μ΄ αυτό που θεωρούνταν ειδικά τότε "κανονική" ζωή, σαν να μην υπάρχει αύριο. Αυτή η αυθεντικότητα και η αφέλεια της ηλικίας μου, των 20 μου χρόνων και η θέληση για την πραγματοποίηση ενός ονείρου χωρίς προηγούμενο, έχει καταγραφεί στον πρώτο δίσκο.\nΑυτό τον καιρό ακούω πολύ τζαζ, αλλά και συγκροτήματα της δεκαετίας του '80.


Συνέντευξη γενικού εισαγγελέα στον «Π» για τη διαφθορά, την κάθαρση, την ανεξαρτησία και… τον Οδυσσέα\nΚΑΤΕΡΙΝΑ ΗΛΙΑΔΗ, 03/01/2021 (τελευταία ενημέρωση 12:00)\nΤο 2021 θα είναι η χρονιά που οι πολιτικοί θα παίξουν πολύ με τη διαφθορά -κάθαρση, επειδή πιάσαμε πάτο- ό,τι πέτρα και να σηκώσει κανείς στον τόπο μας βρίσκει ίχνη διαφθοράς από κάτω, και επειδή είναι της μόδας, είναι ένα θέμα πιασάρικο ανάμεσα στον κόσμο, τον οποίο θέλουν να καλοπιάσουν γιατί έρχονται βουλευτικές εκλογές (τον ερχόμενο Μάιο). Όμως, διαφθορά είχαμε και την εποχή που το Χρηματιστήριο ήταν στις δόξες του και στην κρίση του 2012 – 2013 και σήμερα με τα χρυσά διαβατήρια κ.λπ. Ποιος τιμωρήθηκε;\nΟ γενικός εισαγγελέας, Γιώργος Σαββίδης, στη συνέντευξη που παραχώρησε στον «Π», με αφορμή τη νέα χρονιά που ήρθε με τόσες ελπίδες, κλήθηκε μεταξύ άλλων να απαντήσει στο «Ποιες είναι οι ευθύνες της Γενικής Εισαγγελίας για τη διαφθορά που ευδοκιμεί στον τόπο μας σε όλους τους τομείς». Η πάταξη της διαφθοράς, απάντησε ο κ. Σαββίδης, είναι ένα θέμα που μας απασχολεί στη Νομική Υπηρεσία και προσπαθούμε να είμαστε όσο πιο μεθοδικοί και αποτελεσματικοί στην ενάσκηση του δικού μας σημαντικού ρόλου για πάταξή της. «Να σας θυμίσω ότι ως Νομική Υπηρεσία εποπτεύουμε το ανακριτικό έργο σε όλες τις υποθέσεις διαφθοράς, μελετούμε τα αποτελέσματα των ερευνών και παρουσιάζουμε ενώπιον των δικαστηρίων ποινικές υποθέσεις που αφορούν σοβαρότατα αδικήματα που σχετίζονται με τη διαφθορά. Είναι αυτονόητη η βούλησή μας για πάταξή της και θεωρώ ότι καθηκόντως, ο κάθε θεσμός, ο κάθε αξιωματούχος, ο κάθε πολίτης έχει και ευθύνη και ρόλο να σταθεί ανάχωμα σε φαινόμενα που πλήττουν τη Δημοκρατία και το Κράτος Δικαίου. Μόνο έτσι θα μπορέσουμε να αντιστρέψουμε τον θυμό και την αγανάκτηση που δικαιολογημένα ο Κύπριος πολίτης νιώθει, μετά τα όσα έχουμε δει, και να αποκαταστήσουμε την εικόνα της χώρας μας η οποία πλήττεται διεθνώς» συμπλήρωσε ο γενικός εισαγγελέας.\nΠολλές υποθέσεις δεν μπορούν να σταθούν στο δικαστήριο, λόγω ανικανότητας της Αστυνομίας αναφορικά με τις αστυνομικές έρευνες. Δεν είναι διαφθορά, για δεκαετίες να αδυνατεί -ηθελημένα ή αθέλητα- η Αστυνομία να κάνει σωστές έρευνες και να μην μπορούν να σταθούν στο δικαστήριο σοβαρές υποθέσεις; Τι θα κάνετε για να αλλάξει αυτό;\nΠιστεύω ότι η Αστυνομία έχει ικανά στελέχη, τα οποία εργάζονται σκληρά και ευσυνείδητα για να ανταποκριθούν στο ανακριτικό έργο τους. Βεβαίως η νομολογία εξελίσσεται και είναι δύσκολο να μην γίνουν ποτέ λάθη ή να μην υπάρξουν παραλείψεις και αυτό δεν ισοδυναμεί κατ’ ανάγκη με ανικανότητα όπως με ρωτάτε. Ο βοηθός γενικός εισαγγελέας που έχει αναλάβει τις ποινικές υποθέσεις έχει επικοινωνία τόσο με την ηγεσία της Αστυνομίας όσο και με τους ανακριτές σχεδόν καθημερινά, δίδοντας καθοδήγηση στις ανακρίσεις. Συχνά γίνονται και συσκέψεις των ανακριτικών ομάδων με τον κ. Αγγελίδη και σε αρκετές από αυτές παρευρίσκομαι και εγώ. Προσπαθούμε να καθοδηγήσουμε νομικά τους ανακριτές για να εργάζονται με μεθοδικότητα και προσοχή. Δεν είναι αυτοσκοπός να γίνονται βεβιασμένες κινήσεις για εντυπωσιασμό ή για ικανοποίηση του δικαιολογημένου αισθήματος του κόσμου για άμεση προσαγωγή των υπόπτων στα δικαστήρια. Κάτι τέτοιο, το έχω πει πολλές φορές εμπεριέχει πολλούς κινδύνους στην παρουσίαση της υπόθεσης στα δικαστήρια.\nΟ γενικός εισαγγελέας μπορεί να κάνει λάθος στις γνωματεύσεις του;\nΠοτέ κανείς δεν μπορεί να επικαλείται το «αλάθητο». Ή καλύτερα, εγώ τουλάχιστον δεν το διεκδικώ. Όλοι είναι πιθανόν να κάνουν λάθη -γι’ αυτό άλλωστε υπάρχουν και τα δικαστήρια για να επιλύουν τις όποιες διαφορές- και αυτό είναι απόλυτα θεμιτό, αρκεί οι αποφάσεις να λαμβάνονται με καλή πίστη και μετά από μελέτη και προβληματισμό. Είμαι ευτυχής που υποστηρίζομαι από τον συγκεκριμένο βοηθό γενικό εισαγγελέα, τον φίλο τον Σάββα Αγγελίδη, που είναι ένας εξαίρετος και πολύ έμπειρος δικηγόρος και ένας ιδανικός συνεργάτης, όπως κι από μια πολύ δυνατή ομάδα δικηγόρων -κι εδώ αναφέρομαι σε όλους τους νομικούς λειτουργούς που υπηρετούν στη Νομική Υπηρεσία- που με την υψηλή νομική κατάρτιση, τη νομομάθεια και την εξειδίκευση που φέρουν εργαζόμαστε συλλογικά ώστε να αποφεύγονται τα λάθη. Απαιτείται πάρα πολλή προσοχή όπως σας είπα και προηγουμένως στη λήψη των αποφάσεών μας, απαιτείται, μεθοδικότητα, νηφαλιότητα, ψυχραιμία. Αυτό που δεν θα έκανα ποτέ, είναι συνειδητά να κάνω κάτι για να εξυπηρετήσω τον οποιοδήποτε.\nΕπιμένει για ελεγκτή\nΤο ΔΗΚΟ και ο γενικός ελεγκτής επιμένουν ότι είναι λάθος η γνωμάτευσή σας για τους περιβόητους φακέλους των χρυσών διαβατηρίων (να μην δοθούν στον ΓΕ για όσο διεξάγεται έρευνα της διορισμένης Ερευνητικής Επιτροπής γι’ αυτό το θέμα). Τι (πρέπει να) γίνεται κάθε φορά που υπάρχει μια τέτοια διχογνωμία, γενικά; Είναι αδύνατο να καταφεύγει κανείς συνέχεια στο Ανώτατο…\nΜε λυπεί το γεγονός ότι το θέμα με τον γενικό ελεγκτή έχει πολιτικοποιηθεί και έχει κομματικοποιηθεί σε τέτοιο βαθμό. Ευτυχώς το Σύνταγμα παρέχει τρόπους επίλυσης των διαφωνιών και όποιος διαφωνεί με μια γνώμη μπορεί να λάβει τα δικαστικά διαβήματα που του επιτρέπονται, για να αμφισβητήσει την όποια γνώμη με την οποία διαφωνεί. Εγώ θα πω τη γνώμη μου κι έχει κάθε δικαίωμα κάποιος να διαφωνήσει με αυτήν. Αυτό όμως που κανείς δεν έχει δικαίωμα, είναι να εκφεύγει από το πλαίσιο της νομιμότητας και των εξουσιών του, και αυτό ισχύει για όλους μας. Η δική μου θέση είναι αυτή που έχω πει δημόσια με τις δηλώσεις μου και που περιλαμβάνεται και στην κοινή δήλωσή μου με τον γενικό ελεγκτή. Δεν κρίνω ορθό, ενόσω διεξάγεται πλήρης έρευνα από πλευράς Ερευνητικής Επιτροπής, να διεξάγεται ταυτόχρονα παράλληλος έλεγχος από την Ελεγκτική Υπηρεσία, γι’ αυτό και ο δικός της -πολύ πιο περιορισμένος σε έκταση και εξουσίες από αυτόν της Ερευνητικής Επιτροπής έλεγχος- έπρεπε να μετατεθεί για αργότερα. Αυτή μου η θέση, όπως και οι λόγοι στους οποίους εδράζεται, επεξηγήθηκαν διά ζώσης στον γενικό ελεγκτή κατά τη συνάντησή μας στο γραφείο μου στις 3 Νοεμβρίου. Η Ερευνητική διενεργεί μια πολύ πιο ευρεία έρευνα που περιλαμβάνει και τα θέματα που μπορεί να ελέγξει η Ελεγκτική Υπηρεσία. Επιπρόσθετα, επειδή η Επιτροπή έχει πολύ πιο ευρείες εξουσίες, μπορεί να ελέγξει τους πάντες, ακόμη και τους ιδιώτες, και εμάς μάς ενδιαφέρει να ελεγχθεί πλήρως όλο το φάσμα των πιθανών ποινικών αδικημάτων. Η θέση αυτή υποδείχθηκε και γραπτώς στον γενικό ελεγκτή πριν τη δημοσιοποίηση της τελευταίας έκθεσής του μέσω δύο επιστολών μας, όταν κοινοποίησε στο γραφείο μου το προσχέδιο της ειδικής έκθεσης της Υπηρεσίας του για την παραχώρηση υπηκοότητας σε στελέχη εταιρειών στο πλαίσιο του ΚΕΠ. Του συνέστησα, ως νομικός του σύμβουλος, με πολλή λεπτομέρεια και εμπεριστατωμένα ότι το περιεχόμενο της έκθεσης της Ελεγκτικής Υπηρεσίας δεν θα έπρεπε να δημοσιοποιηθεί διαρκούσης της έρευνας της Ερευνητικής Επιτροπής με ειδική αναφορά σε σειρά σοβαρών νομικών και διαδικαστικών ζητημάτων. Αναφέρθηκα, μεταξύ άλλων, στην υπέρβαση των εξουσιών του, στον κίνδυνο να δημιουργηθούν ποικιλότροπα προβλήματα στις ποινικές ανακρίσεις και τα τεκμήρια, καθώς και στην πιθανότητα η δημοσιοποίηση της έκθεσης να αποτελεί παρέμβαση ή επηρεασμό στο εν εξελίξει έργο της Ερευνητικής Επιτροπής κάτι που απαγορεύεται ρητά από τον νόμο. Τον κάλεσα να μην προχωρήσει σε δημοσιοποίηση της έκθεσης και τον παρότρυνα έντονα να καταθέσει τα όποια στοιχεία είχε συλλέξει από τον ελλιπή έλεγχό του -αφού και ο ίδιος αναγνώριζε πως δεν είχε όλα τα στοιχεία στα χέρια του- στην Ερευνητική Επιτροπή ως τη μονή ορθή οδό. Ποτέ δεν του είπα να αποκρύψει οτιδήποτε, αλλά αντιθέτως να τα καταθέσει εκεί που πρέπει. Η δική του δέσμευση να καταθέσει τα όποια στοιχεία έχει στην Ερευνητική Επιτροπή αναφέρεται ρητά και στη γραπτή κοινή δήλωσή μας. Ο γενικός ελεγκτής επέλεξε να αγνοήσει τις συστάσεις μας και προχώρησε με τον τρόπο που ο ίδιος έκρινε σκόπιμο με τον οποίο διαφωνώ πλήρως, όπως ανέφερα και στη γραπτή μου δήλωση αμέσως μετά τη δημοσιοποίηση της έκθεσης της Υπηρεσίας του. Και θα περιοριστώ προς το παρόν μέχρι εδώ.\nΦιλία και ανεξαρτησία\nΕρωτηθείς για τη φιλία του με τον Πρόεδρο της Δημοκρατίας, ο γενικός εισαγγελέας απάντησε ότι η προσωπική του γνωριμία με τον Πρόεδρο Αναστασιάδη μετρά πολλά χρόνια. «Από τα μέσα της δεκαετίας του 1980, από τότε που είχαμε και οι δύο τα δικηγορικά μας γραφεία σε διπλανά κτήρια στη Λεμεσό, αυτός ως νεαρός πολιτικός και εγώ ως νεαρός δικηγόρος. Τον εκτιμώ και πιστεύω ότι αυτό είναι αμοιβαίο» συμπλήρωσε ο κ. Σαββίδης.\nΗ φιλία τόσων χρόνων δεν δημιουργεί προβλήματα στην ανεξαρτησία που πρέπει να έχει ο γενικός εισαγγελέας της Κυπριακής Δημοκρατίας;\nΚαθόλου! Η ανεξαρτησία του θεσμού του γενικού εισαγγελέα είναι εκ των ων ουκ άνευ για να λειτουργεί ομαλά η Δημοκρατία. Αυτήν την ανεξαρτησία, αλλά και ομοίως, το κύρος και τον σεβασμό προς τους θεσμούς, οφείλουμε όλοι, με πρώτους εμάς τους ανεξάρτητους αξιωματούχους, να διαφυλάττουμε αν θέλουμε να εμπεδώσουμε το Κράτος Δικαίου. Ο Πρόεδρος της Δημοκρατίας εξάλλου πολλές φορές έχει αναφέρει δημόσια ότι, εκείνο που αναμένει από κάθε αξιωματούχο είναι να λειτουργεί εντός των εξουσιών του, χωρίς καμία κι από κανέναν παρέμβαση και χωρίς πολιτικές σκοπιμότητες. Αλίμονο να επέτρεπε, είτε ο Πρόεδρος της Δημοκρατίας είτε εγώ, να παρεισφρέει κατά την ενάσκηση των καθηκόντων μας η όποια προσωπική σχέση μας.\n«Όλοι θα κριθούμε εκ του αποτελέσματος»\nΚληθείς να σχολιάσει τη σφοδρή κριτική που του ασκεί η αντιπολίτευση για το ότι ο ίδιος αλλά και ο βοηθός γενικός εισαγγελέας, ήταν μέλη του Υπουργικού Συμβουλίου που ενέκρινε τις κατ’ εξαίρεση πολιτογραφήσεις, και σήμερα καλούνται και οι δύο να λάβουν αποφάσεις για τις προηγούμενες αποφάσεις τους, καθώς και πώς διασφαλίζεται η ανεξαρτησία και η αξιοπιστία των ερευνών για το Κυπριακό Επενδυτικό Πρόγραμμα, ο Γιώργος Σαββίδης απάντησε ως εξής: «Η Ερευνητική Επιτροπή που διόρισε -ως γενικός εισαγγελέας όφειλα να το πράξω με βάση τον νόμο- είναι μία ανεξάρτητη Επιτροπή. Και τονίζω το ανεξάρτητη. Αυτό σημαίνει ότι τα μέλη της ούτε ελέγχονται, ούτε λογοδοτούν ή εποπτεύονται για τις διαδικασίες ή τις αποφάσεις τους, όπως λ.χ. ποιους θα ελέγξουν, ή ποιους θα κλητεύσουν για κατάθεση, ή βεβαίως και σε τι πορίσματα θα καταλήξουν, ούτε και είναι πρόσωπα που θα επέτρεπαν ποτέ να επηρεαστούν. Ούτε όμως και από πλευράς μου θα μπορούσα ή θα επεδίωκα ποτέ να τους ελέγξω, και είμαι κάθετος σε αυτό». Η Επιτροπή, συνέχισε ο γενικός εισαγγελέας, «η οποία έχει ευρύτατες εξουσίες και η έρευνά της συνιστά οιονεί δικαστική διαδικασία, έχει αναλάβει να διενεργήσει μια πολύ σοβαρή εργασία και κατά την άποψή μου, έχει όλα τα εχέγγυα ανεξαρτησίας για να διεκπεραιώσει το πολύ δύσκολο έργο που της έχει ανατεθεί».\nΞεκάθαρος ο νόμος\nΣε ό,τι αφορά το πρώτο σκέλος της ερώτησης, για την κριτική που ασκείται τόσο σε εσάς όσο και προς τον κ. Αγγελίδη;\nΌταν το Υπουργικό Συμβούλιο, ορθά κατά την άποψή μου, έκρινε την αναγκαιότητα για τη σύσταση ανεξάρτητης Ερευνητικής Επιτροπής -διότι μην ξεχνάτε πως η ίδια η Ευρωπαϊκή Επιτροπή μέσω του επιτρόπου Δικαιοσύνης ζήτησε δικαστικής φύσεως έρευνα σε εθνικό επίπεδο- υπήρχαν, βάσει νόμου, μονάχα δύο επιλογές: ή θα τη διόριζε το Υπουργικό Συμβούλιο, ή θα τη διόριζε ο γενικός εισαγγελέας. Δεν υπάρχει στον νόμο άλλη, τρίτη επιλογή. Κι ο νόμος λέει ότι, εκεί κι όπου τα άτομα που «εμπλέκονται» είναι και μέλη του Υπουργικού Συμβουλίου, τότε τον διορισμό της Επιτροπής οφείλει να τον κάνει ο γενικός εισαγγελέας. Ξεκάθαρα. Μελέτησα τον νόμο και τη νομολογία, και είδα ότι ακόμα και εκεί που ενδεχομένως να υπάρχει «σύγκρουση συμφέροντος», όταν το Όργανο που καλείται να προβεί σε μια ενέργεια είναι καθορισμένο, αυτό οφείλει να ενεργήσει. Άντλησα καθοδήγηση από αποφάσεις της Ολομέλειας του Ανωτάτου Δικαστηρίου, όπου οι δικαστές κλήθηκαν να εκδικάσουν υποθέσεις στις οποίες το υπό κρίση θέμα τους αφορούσε άμεσα, όπως ήταν οι μισθοί και οι συντάξεις τους. Παρά την πραγματική «σύγκρουση συμφέροντος» που υπήρχε στις υποθέσεις εκείνες και παρά την αναγνώριση στη δικαστική απόφαση της δυσκολίας στην οποία βρίσκονταν οι δικαστές λόγω του ότι το αποτέλεσμα θα τους επηρέαζε και προσωπικά, προχώρησαν και εκδίκασαν -πολύ ορθά κατά τη γνώμη μου- τις υποθέσεις, γιατί αναγνώρισαν ότι δεν υπήρχε άλλο «Όργανο» ή «Σώμα» που θα μπορούσε να ενεργήσει. Έτσι καθηκόντως στην προκείμενη περίπτωση επειδή έπρεπε να διοριστεί η Επιτροπή, προχώρησα και διόρισα Ερευνητική Επιτροπή επιλέγοντας να περιλάβω στο χρονικό φάσμα του ελέγχου και τη χρονική περίοδο που, τόσο εγώ όσο και ο βοηθός γενικός εισαγγελέας, υπηρετήσαμε στην κυβέρνηση. Θεωρητικά, για να αποφύγω την οποιανδήποτε συζήτηση, θα μπορούσα να εξαιρέσω από αυτόν τον έλεγχο, την περίοδο που διατελέσαμε και οι δύο μέλη του Υπουργικού ή ακόμα και την περίοδο που προσωπικά υπηρέτησα ως υπουργός, η οποία σε διάρκεια ήταν μικρότερη από αυτήν του βοηθού γενικού εισαγγελέα. Σας διαβεβαιώ πως ούτε ως σκέψη πέρασε από το μυαλό μου ο έλεγχος να μην περιλάβει την περίοδο αυτή. Δεν θα μπορούσα να είμαι ήσυχος με τη συνείδησή μου αν εξαιρούσα από την έρευνα τη 13μηνη περίοδο που ήμουν μέλος του Υπουργικού Συμβουλίου, προφασιζόμενος ότι αυτό θα απέφευγε την οποιανδήποτε συζήτηση για θέμα «σύγκρουσης συμφέροντος». Δεν πρόκειται να επιτρέψω την όποια «συγκάλυψη» ευθυνών. Τόσο στο θέμα του ΚΕΠ αλλά και σε όλα τα θέματα της αρμοδιότητάς μου, θα ενεργώ πάντα με γνώμονα την ισονομία και την απόδοση ευθυνών εκεί και όπου υπάρχουν, όσο ψηλά και αν βρίσκονται τα άτομα που ενδεχομένως να είναι εμπλεκόμενα σε ποινικές ενέργειες. Ήδη γνωρίζετε ότι άμεσα απέστειλα στην Αστυνομία το πόρισμα της Επιτροπής Καλογήρου προς διερεύνηση των ισχυρισμών που ενδεχόμενα να δίδουν βάση σε ποινικά αδικήματα, και τόσο εγώ προσωπικά αλλά κυρίως ο κ. Αγγελίδης δίδουμε συνεχώς κατεύθυνση στην Αστυνομία για το πώς πρέπει να προχωρεί με τις έρευνές της. Οι έρευνες αυτές βρίσκονται σε προχωρημένο στάδιο. Επίσης, έχω συνεννοηθεί με την Ερευνητική Επιτροπή όπως, ανεξάρτητα από την έκδοση του τελικού της πορίσματος, να μου εκδίδει περιοδικά ενδιάμεσες εκθέσεις ώστε αυτές να αξιολογούνται τάχιστα και να δίδονται οι ανάλογες οδηγίες, όπου αυτό κρίνεται αναγκαίο. Ένα θέλω να επαναλάβω. Να είστε βέβαιοι πως ούτε εγώ ούτε ο βοηθός γενικός εισαγγελέας θα επιτρέψουμε τη συγκάλυψη οποιασδήποτε ποινικής υπόθεσης. Όμως ταυτόχρονα πρέπει να γίνει αντιληπτό ότι είναι υποχρέωσή μας να διαφυλάξουμε τις ποινικές ανακρίσεις και τα τεκμήρια από ενέργειες ή διαδικασίες που μπορούν να τους δημιουργήσουν ανεπανόρθωτη ζημιά και που αντί της τιμωρίας των ενόχων, να δώσουν τη δυνατότητα σε άτομα που ενέχονται να αποφύγουν την τιμωρία.\nΝα περιμένουμε να σας δούμε ως τον Ντι Πιέτρο της Κυπριακής Δημοκρατίας;\nΦαντάζομαι αναφέρεστε στη δράση του ως εισαγγελέα κατά της διαφθοράς. Αν κάποιος δει την όλη πορεία μου θα καταλάβει ότι είμαι άνθρωπος χαμηλών τόνων που προτιμά την πολλή δουλειά και τα λίγα λόγια, μακριά από αχρείαστη έκθεση στα ΜΜΕ και από συνθήματα, δηλώσεις και ενέργειες εντυπωσιασμού οι οποίες να αποδεικνύονται «πυροτεχνήματα». Δεν είμαι βέβαιος εάν ευρύτερα η απόδοση χαρακτηρισμών εξυπηρετεί. Όλοι θα κριθούμε και όλα θα κριθούν εκ του αποτελέσματος. Αυτό όμως που με πάσα βεβαιότητα μπορώ να σας πω είναι πως θα συνεχίσω να εργάζομαι σκληρά, πάντα σεμνά και έντιμα, έχοντας σαν γνώμονα το ρητό που ανέφερα και στην τελετή διαβεβαίωσής μου, ότι, «και του άρχοντος άρχει ο νόμος ο των πάντων βασιλεύς, θνητών τε και αθανάτων». Ελπίζω απλά ότι στο τέλος της ημέρας θα φανώ αντάξιος των προσδοκιών των συμπολιτών μου.\nΔεν μετάνιωσα αλλά…\nΜετανιώσατε που έχετε αποδεχθεί τη θέση του γενικού εισαγγελέα;\nΌταν διορίστηκα υπουργός γνώριζα ότι η θητεία μου θα τέλειωνε το αργότερο τον Μάρτη του 2023. Δεν ανέμενα, και πολύ περισσότερο, δεν προσδοκούσα διορισμό σε μια άλλη θέση. Ήταν όμως πολύ τιμητική η πρόταση που μου έκανε ο Πρόεδρος της Δημοκρατίας να αναλάβω τη θέση του γενικού εισαγγελέα, μια και η θέση αυτή -κατά τη γνώμη μου- είναι η ύψιστη καταξίωση για έναν δικηγόρο. Από την άλλη ένιωθα έντονα ότι υπήρχαν πολύ σοβαρά θέματα που εκκρεμούσαν στο υπουργικό χαρτοφυλάκιο μου, τα οποία θα ήθελα να ολοκληρωθούν πριν από την αποχώρησή μου από το Υπουργείο Δικαιοσύνης. Ζύγισα τα δεδομένα και αποφάσισα να δεχθώ. Αναμφίβολα, στη Νομική Υπηρεσία εργάζομαι καθαρά σε θέματα που έχουν άμεση συνάφεια με τη νομική, που είναι το αντικείμενό μου, οπόταν νιώθω πως βρίσκομαι πιο κοντά στο φυσικό μου περιβάλλον μιας και δεν ήμουν ποτέ ενεργά αναμεμειγμένος με την πολιτική. Βεβαίως, ο όγκος εργασίας, η φύση αλλά πολύ περισσότερο το εύρος και η πίεση χρόνου για χειρισμό των θεμάτων που καθημερινά με απασχολούν, απαιτούν πολλαπλάσιο χρόνο εργασίας. Όμως, όπως επίμονα εργάστηκα όλα τα χρόνια της επαγγελματικής μου πορείας ως δικηγόρος και όπως επίμονα εργάστηκα ως υπουργός Δικαιοσύνης, έτσι συνεχίζω να εργάζομαι κι ως γενικός εισαγγελέας. Δεν το έχω μετανιώσει, διότι η κατανόηση της οικογένειάς μου και η ομαδικότητα και η συνεργασία που διαπνέει τη Νομική Υπηρεσία είναι καταλυτική. Αλλά η πραγματικότητα είναι ότι λόγω των πολλών υποχρεώσεών μου, ο χρόνος που θα ήθελα να έχω για να αφιερώνω στην οικογένειά μου, τους φίλους μου ή για να ασχοληθώ με τα ενδιαφέροντά μου έχει περιοριστεί κατά πολύ.\n***Στο β’ μέρος της συνέντευξης που παραχώρησε ο γενικός εισαγγελέας στον «Π», και θα δημοσιευθεί στην αυριανή μας έκδοση, ο Γιώργος Σαββίδης, μιλά για το γιατί σκάλωσε η μεταρρύθμιση στην απονομή δικαιοσύνης, αλλά και για τους στόχους του 2021.\n«Στον καιρό των κορώνων»\nΜόνο στην Κύπρο εκατομμυριούχοι λαμβάνουν δημόσιο βοήθημα-επίδομα\nΠάφος: Άνδρας υπό την επήρεια ναρκωτικών προκάλεσε ζημιές σε οχήματα και τραυματίστηκεΚόντρα… στα πάντα η Ανόρθωση – Όλα ανοιχτά στην άμυνα


Invisalign για παιδιά | OrthoVerveridou\nInvisalign για παιδιά\nΤώρα πλέον υπάρχει η δυνατότητα να χρησιμποποιηθούν οι νάρθηκες Invisalign και σε παιδιά σε περιπτώσεις που αυτό ενδείκνυται. Με το Invisalign kids, παιδιά που για οποιοδήποτε λόγο δε θέλουν σιδεράκια, μπορούν να αποκτήσουν ένα ωραίο χαμόγελο, ενώ σε περιπτώσεις σκελετικών προβλημάτων μπορούν να βοηθήσουν τις γνάθους να “ταιριάξουν” καλύτερα.\nΕπειδή η ορθοδοντική διαθέτει πολλά ορθοδοντικά μηχανήματα για παιδιά, ο ειδικός ορθοδοντικός μετά από προσεκτική κλινική εξέταση του παιδιού θα προτείνει τις διαφορετικές εναλλακτικές μεθόδους που ενδείκνυνται για το συγκεκριμένο ασθενή.\nΜε το Invisalign kids πάντως υπάρχει η δυνατότητα να γίνει ακόμα και προληπτική ορθοδοντική σε παιδιά που ακόμα δεν έχουν αλλάξει πολλά δόντια, ενώ σε παιδιά όπου έχουν ανατείλει όλα τα δόντια, το Invisalign χρησιμοποιείται ως μια πλήρης ορθοδοντική. Το Invisalign στα μικρά παιδιά χρησιμοποιείται κυρίως σε περιπτώσεις που θέλουμε να


Η άποψη Άγγελου για Στέφενς! – inpaok.com\nΗ άποψη Άγγελου για Στέφενς!\nΌλος ο καλός ο κόσμος βρέθηκε σήμερα στο γήπεδο του Απόλλωνα Καλαμαριάς. Όλος ο καλός ο ΠΑΟΚτσήδικος κόσμος εννοείται. Το παιχνίδι του Απόλλωνα με τη Νίκη Βόλου αποτέλεσε πόλο έλξης για πολύ κόσμος. Μην ξεχνάμε ότι στον Απόλλωνα αγωνίζονται δανεικοί και παίκτες του ΠΑΟΚ. Ούτε ένας, ούτε δύο, ούτε τρεις. Τέσσερις αγωνίζονται, ζωή να έχουν […]\nΌλος ο καλός ο κόσμος βρέθηκε σήμερα στο γήπεδο του Απόλλωνα Καλαμαριάς. Όλος ο καλός ο ΠΑΟΚτσήδικος κόσμος εννοείται.\nΤο παιχνίδι του Απόλλωνα με τη Νίκη Βόλου αποτέλεσε πόλο έλξης για πολύ κόσμος.\nΜην ξεχνάμε ότι στον Απόλλωνα αγωνίζονται δανεικοί και παίκτες του ΠΑΟΚ. Ούτε ένας, ούτε δύο, ούτε τρεις. Τέσσερις αγωνίζονται, ζωή να έχουν τα παλικάρια.\nΛογικά λοιπόν βρέθηκαν στις κερκίδες του γηπέδου ο Παντελής Κωνσταντινίδης και ο Γιώργος Κωστίκος που παρακολουθούν και παράλληλα αξιολογούν την πορεία τους.\nΑπό δίπλα τους και το μέλος της διοίκησης, Παναγιώτης Ποικιλίδης. Στην παρέα προστέθηκε και το πρώην μέλος της διοίκησης της ΠΑΕ, Σπύρος Μηλιορίδης.\nΣτην παρέα προστέθηκε και ο πρώην τεχνικός του Δικεφάλου Άγγελος Αναστασιάδης και όπως καταλαβαίνετε δεν χρειάστηκε και πολύ για να στηθεί ΠΑΟΚτσήδικο “πηγαδάκι” επί παντός επιστητού.\nΚαι τι δεν είπαν. Για τον Σάντος, για τον Δώνη, για τον Μπόλνι, για το προπονητικό κέντρο στη Νέα Μεσημβρία, για το προπονητικό κέντρο στη Θέρμη, για την απόδοση του ΠΑΟΚ στη φετινή περίοδο και φυσικά για τον Χούμπ Στέφενς.\nΟ πρώην τεχνικός του Δικεφάλου μίλησε με κολακευτικά λόγια για την προσπάθεια του Ιβάν Σαββίδη να δημιουργήσει μια μεγάλη ομάδα, εξέφρασε την αισιοδοξία για το μέλλον του ΠΑΟΚ και παράλληλα τοποθετήθηκε με τον καλύτερο τρόπο για τον Στέφενς.\nΚάποια στιγμή στην παρέα προστέθηκε -για λίγο- και ο πρώην παίκτης του ΠΑΟΚ Δημήτρης Καπετανόπουλος που επίσης βρέθηκε στο γήπεδο για να παρακολουθήσει το παιχνίδι του Απόλωνα με τη Νίκη Βόλου.


kosmos Την / Το Τετ 25 Μάης 2011, 10:33 am\nDNA του στα ρούχα της και το αίμα στο χώρο όπου φέρεται να έγινε η σεξουαλική επίθεση φέρνουν τον Ντομινίκ Στρος Καν και τους δικηγόρους του, σε πολύ δύσκολη θέση.\nΗ πλευρά του πρώην επικεφαλής του Διεθνούς Νομισματικού Ταμείου αρχικά αρνήθηκε οποιαδήποτε επαφή με την καμαριέρα που τον κατηγορεί για σεξουαλική επίθεση και απόπειρα βιασμού. Στη συνέχεια, άφησαν να εννοηθεί πως θα ακολουθήσουν άλλη γραμμή υπεράσπισης: όλα ήταν συναινετικά.\nΜόνο που, όπως αναφέρουν τα ξένα πρακτορεία ειδήσεων, το αίμα που βρέθηκε στη σουίτα του Sofitel υποδεικνύει πως υπήρξε πάλη. Αν τα πράγματα ανάμεσα στον Στρος Καν και την καμαριέρα ήταν συναινετικά, γιατί να υπάρχει αίμα στο δωμάτιο;\nΟ 62χρονος Γάλλος πολιτικός δέχτηκε από την πρώτη στιγμή να φωτογραφηθεί το σώμα του από τις αμερικανικές αρχές, ώστε να γίνει εξέταση για το αν φέρει τραύματα ή αμυχές. Ο Στρος Καν έχει δηλώσει αθώος αλλά ουδέποτε διέψευσε ή επιβεβαίωσε αν είχε οποιαδήποτε επαφή με την 32χρονη. Οι δικηγόροι του έσπευσαν να πουν ότι αν υπήρξε, ήταν συναινετική.\nΟι πρώτες ενδείξεις δείχνουν πως η εκδοχή της καμαριέρας έχει βάσει και μπορεί να αποδειχθεί στο δικαστήριο. Η Wall Street Journal αναφέρει πως το DNA του Στρος Καν ταιριάζει με σπέρμα που βρέθηκε στο πουκάμισο της καμαριέρας, ενώ σύμφωνα με το Associated Press σπέρμα και αίμα βρέθηκαν στα σεντόνια. Σύμφωνα με τις αναφορές, η καμαριέρα έσπρωξε τον Στρος Καν για να του ξεφύγει κι εκείνος έπεσε πάνω σε ένα έπιπλο, τραυματίζοντας την πλάτη του.\n«Πόρτα» στα εκατομμύρια του Στρος Καν από τον αδερφό της Οφηλίας\n«Είμαστε υπεράνω υλικών αγαθών, ακόμη κι αν είσαι δισεκατομμυριούχος». Αυτή την απάντηση φέρεται να πήρε η πλευρά Στρος Καν από τον αδερφό της 32χρονης καμαριέρας που τον κατηγορεί. Η NYPost δίνει συνέχεια στο ρεπορτάζ της, σύμφωνα με το οποίο άνθρωπος του 62χρονου κατηγορούμενου επιχείρησε να δωροδοκήσει την οικογένεια της καμαριέρας, προκειμένου να την πείσουν να αποσύρει της κατηγορίες.\nΜπορεί να ζουν σε ένα απομονωμένο χωριό χωρίς νερό και ηλεκτρικό, αλλά είπαν ένα μεγαλόπρεπες όχι στα εκατομμύρια που τους πρόσφερε ο Ντομινίκ Στρος Καν. «Το μόνο που μας ενδιαφέρει είναι να ακολουθούμε το δρόμο του Θεού», είπε ο 50χρονος Μάμουντου, αδερφός της καμαριέρας.\nΌπως λέει, με την αδερφή του έχει αρκετά χρόνια να μιλήσει. Εκείνη, έφυγε από τη Γουινέα όταν πέθανε ο σύζυγός της και γιατί κανένα από τα αδέρφια του δεν ήταν αρκετά μεγάλο για να την παντρευτεί, όπως ορίζει η παράδοση.\nΌπως ήταν αναμενόμενο, οι συνήγοροι του Στρος Καν διέψευσαν οποιαδήποτε επαφή με την καμαριέρα ή την οικογένειά της.\n«Τα δημοσιεύματα των ΜΜΕ που αναφέρουν ότι οι συνήγοροι του κ. Στρος-Καν έχουν επαφές τόσο με την καμαριέρα όσο και με την οικογένειά της είναι ψευδή», υποστηρίζουν σε ανακοίνωσή τους οι συνήγοροι υπεράσπισης Ουίλιαμ Τέιλορ και Μπεν Μπράφμαν. «Συνεχίζουμε να πιστεύουμε ότι ο κ. Στρος-Καν θα αθωωθεί πλήρως», προσθέτουν.


Το Concept N της Sony φοριέται γύρω από τον λαιμό\n17/03/2016 @ 17:35\nΜε τα χρόνια, οι τεχνολογικές εξελίξεις στον κλάδο του εξοπλισμού ήχου έχουν χαρίσει στους λάτρεις της μουσικής ακουστικά που όχι μόνο απομονώνουν τον περιβάλλοντα θόρυβο, αλλά επίσης μπορούν να φορεθούν χωρίς την ταλαιπωρία των μπερδεμένων καλωδίων. Σήμερα υπάρχουν ακόμη και κάποια που μπορεί να ντοπάρουν τους ακροατές με ουσίες.\nΠαρ’ όλα αυτά, το τελευταίο gadget που προτείνει η Sony πραγματικά μοιάζει να έρχεται από το μέλλον. Το πρωτοεμφανιζόμενο σύστημα Concept N, αντίθετα με οποιοδήποτε άλλο μοντέλο κυκλοφορεί στην αγορά, δεν εφαρμόζει πουθενά κοντά στα αυτιά σας.\nΑντί αυτού, τα ακουστικά τοποθετούνται γύρω από τον λαιμό, με τα ενσωματωμένα ηχεία να κατευθύνουν μελετημένα τον ήχο προς τα αυτιά, δημιουργώντας μια προσωπική ηχητική φυσαλίδα γύρω από το κεφάλι αυτού που τα φοράει. Η κεντρική ιδέα έχει να κάνει με το να επιτρέπεται στους χρήστες να ακούν μουσική χωρίς να θυσιάζουν υποχρεωτικά τους ήχους που παράγονται στο περιβάλλον τους.\nΆλλα χαρακτηριστικά του Concept N είναι μια κάμερα στο πίσω μέρος τους, η λειτουργία GPS, η bluetooth σύνδεση με τις συσκευές αναπαραγωγής ήχου και η δυνατότητα να δέχονται φωνητικές εντολές.\nΓια όσους θέλουν να εναλλάσσουν την εμπειρία ακρόασής τους από το μέλλον με την συμβατική, κάθε σετ Concept N έρχεται με ένα ζευγάρι παραδοσιακά ακουστικά, που όμως κι αυτά διαθέτουν τρύπες που διασφαλίζουν την επαφή του χρήστη με το ηχητικό περιβάλλον του.\nΔείτε ένα διαφωτιστικό video εδώ.\nΟ Thom Yorke και ο Jonny Greenwood μιξάρουν κομμάτια των Radiohead\nH ηχογράφηση στα πλαίσια της Paris Fashion Week\nΔίσκο διασκευών ετοιμάζουν οι Stone Sour\nΑπό τηλεφώνου απολύθηκε ο Jimi Root\nΟ Stevie Wonder επιστρέφει στα μουσικά δρώμενα\nΟι ιδιοκτήτες του Bataclan απαγορεύουν την είσοδο στους Eagles Of Death Metal


Επίσκεψη Στελεχών του Σερβικού Εμπορικού Επιμελητηρίου στο ΕΤΕΠ-Κ – ΕΤΕΠ-Κ\nΔημοσιεύτηκε 17 Ιουνίου, 2010\nΤηv Τετάρτη 16 Ιουνίου 2010 πραγματοποιήθηκε επίσκεψη στελεχών του Σερβικού Εμπορικού Επιμελητηρίου (SCC) στο Επιστημονικό Τεχνολογικό Πάρκο Κρήτης (ΕΤΕΠ-Κ).\nΗ επίσκεψη οργανώθηκε σε συνεργασία με το Επιμελητήριο Ηρακλείου στο πλαίσιο του δικτύου Enterprise Europe Network, του οποίου είναι μέλη το Επιμελητήριο Ηρακλείου και το Δίκτυο ΠΡΑΞΗ του ΙΤΕ.\nΤα στελέχη του SCC κα Natasa Kecman και Kristina Duric, από το γραφείο συνεργασίας με την ΕΕ, που συνοδεύονταν από το στέλεχος του Επιμελητηρίου Ηρακλείου κ. Παναγιώτη Καλλιάνη, ενημερώθηκαν για τις δραστηριότητες του ΕΤΕΠ-Κ και από το Διευθυντή του κ. Αρτέμη Σαϊτάκη. Παράλληλα, ενημερώθηκαν και για τις υπηρεσίες που προσφέρει το Δίκτυο ΠΡΑΞΗ στις επιχειρήσεις της χώρας και το ρόλο του στη μεταφορά τεχνολογίας, καθώς επίσης και για τις δραστηριότητες και τις υπηρεσίες που παρέχει σε οργανισμούς χωρών εκτός της ΕΕ από τον κ. Απόστολο Δημητριάδη.\nΕπιπλέον, συζητήθηκαν οι δυνατότητες συνεργασιών μεταξύ των φορέων αλλά και παροχής καθοδήγησης σε θέματα σχετικά με μεταφορά τεχνολογίας, διαχείριση διανοητικής ιδιοκτησίας, διεργασίες χρηματοδοτήσεων μέσω εταιρειών επιχειρηματικού κινδύνου, λειτουργίας γραφείων εθνικών σημείων επαφής κλπ.


Γυαλιά ηλίου Ανδρικά μεταλλικά PK2336 - Ανδρικά Γυαλιά Ηλίου, Γυναικεία γυαλιά ηλίου, Παιδικά γυαλια ηλίου\nΑρχική σελίδα / ΓΥΑΛΙΑ ΗΛΙΟΥ / ΑΝΔΡΙΚΑ ΓΥΑΛΙΑ ΗΛΙΟΥ 2021 / Γυαλιά ηλίου Ανδρικά μεταλλικά PK2336\nΓυαλιά ηλίου Ανδρικά μεταλλικά PK2336\nΓυαλιά ηλίου ανδρικά μάσκα PK2648 50,00€ 19,99€\nΔιαστάσεις: Πλάτος σκελετού 13,7 cm, Μήκος βραχίονα 15,2 cm, Ύψος σκελετού 5 cm\nΓυαλιά ηλίου Ανδρικά μεταλλικά PK2336 ποσότητα\nΓυαλιά ηλίου ανδρικά μεταλλικά. Μοντέρνος στελετός από μεταλλικό σκελετό. Οι φακοί έχουν χρώμα καφέ και είναι κατηγορίας 3, UV 400 για μέγιστη προστασία απο την υπεριώδη ακτινοβολία. Αυθημερόν αποστολή. Δώρο θήκη και πανάκι καθαρισμού.\nΚωδικός προϊόντος: PK2336 Κατηγορίες: Metal, ΑΝΔΡΙΚΑ ΓΥΑΛΙΑ ΗΛΙΟΥ 2021, ΓΥΑΛΙΑ ΗΛΙΟΥ


Επιστήμη - Οι ειδήσεις της ημέρας - 19/03/2020 | Sputnik Ελλάδα\n15:22 07 ΙΟΥΛΙΟY 2020\nΚορονοϊός: Πώς η πανδημία θα σώσει χιλιάδες ανθρώπους από μια άλλη θανατηφόρα λαίλαπα\nΟι επιστήμονες υπολόγισαν ότι η πανδημία του νέου κορονοϊού COVID-19 μπορεί να σώσει πολλούς ανθρώπους, μέσω της βελτίωσης της ποιότητας του αέρα.\nΜια νότα αισιοδοξίας σχετικά με την καταπολέμηση του νέου κορονοϊού έδωσε ο εκπρόσωπος του υπουργείου Υγείας για τον κορωνοϊό, Σωτήρης Τσιόδρας την Πέμπτη, μιλώντας για τις έρευνες σχετικά με το εμβόλιο.\nΚορονοϊός: Παγκόσμια κούρσα για εμβόλια και φάρμακα\nΝέα συμπτώματα του κορονοϊού που παρατηρήθηκαν στα δύο τρίτα των ασθενών, αποκάλυψε Γερμανός γιατρός.\nΚορονοϊός: Αρνητικά τα αποτελέσματα των πρώτων κλινικών δοκιμών της «kaletra»\n«Δεν παρατηρήθηκε κανένα όφελος». Σ' αυτό το συμπέρασμα κατέληξαν οι Κινέζοι επιστήμονες, μετά τη δοκιμή ενός συνδυασμού φαρμάκων κατά του κορονοϊού, γνωστού και ως «kaletra».


«Γιατί όχι στο ελληνικό πρωτάθλημα;»\nΠρώτη καταχώρηση: Τετάρτη, 16 Νοεμβρίου 2011, 09:10\nΜετά την αποκάλυψη του Βλάση Τσάκα για συμφωνία με τον Ροναλντίνιο για λογαριασμό του Παναθηναϊκού, ο αδελφός και μάνατζερ του Βραζιλιάνου σούπερ σταρ, Νούνο Ασίς Μορέινα, δήλωσε πως δεν υπάρχει συμφωνία, αλλά δεν απέκλεισε το ενδεχόμενο να αγωνιστεί ο Ροναλντίνιο στην Ελλάδα.\n«Δεν θέλω να μιλήσω για αυτό. Τον γνωρίζω τον κύριο Τσάκα και έχω μιλήσει μαζί του, αλλά δεν μπορώ να αποκαλύψω το περιεχόμενο της κουβέντας μας» είπε στην «Εξέδρα» ο Νούνο Ασίς και απάντησε στην ερώτηση αν ο «Ρόνι» θα αποχωρήσει από τη Φλαμένγκο: «Δεν είναι τίποτα σίγουρο. Θα σκεφτούμε όλα τα πιθανά ενδεχόμενα και θα προσπαθήσουμε να αποφασίσουμε το καλύτερο για τον ίδιο».\nΆραγε, θα επιστρέψει ο Ροναλντίνιο στην Ευρώπη; «Αν υπάρξουν οι προϋποθέσεις να συμβεί κάτι τέτοιο, δεν θα πούμε όχι. Άλλωστε, νομίζω πως ολοκληρώθηκε κάπως άδοξα η καριέρα του εκεί και μία δεύτερη ευκαιρία θα ήταν ευπρόσδεκτη. Γιατί όχι στο ελληνικό πρωτάθλημα; Το ελληνικό πρωτάθλημα το παρακολουθώ στενά τα τελευταία χρόνια και διαπιστώνω τεράστια βήματα προόδου» είπε ο Νούνο Ασίς και κατέληξε:\n«Έχω μεγάλο σεβασμό για τη χώρα σας και τον ελληνικό λαό. Έχω πολλούς φίλους στην Ελλάδα, όπως και ο αδελφός μου. Ακούστε. Δεν μίλησα ποτέ και δεν σκοπεύω να το κάνω για λογαριασμό του αδελφού μου. Πρέπει να ρωτήσετε τον ίδιο. Αυτό που μπορώ να σας αποκαλύψω είναι ότι θα βρίσκομαι στην Αθήνα σε περίπου έναν μήνα. Έρχομαι για διακοπές στην πιο όμορφη χώρα του κόσμου. Ίσως τα ξαναπούμε».\nΤελευταία ενημέρωση: Τετάρτη, 16 Νοεμβρίου 2011, 09:29


Πρόκληση Τσίπρα σε Μητσοτάκη: Τηλεοπτική μονομαχία χωρίς “ότο-κιου” δίχως σημειώσεις” – Δυνατή Ελλάδα\ngeoathanasΔημοσιεύτηκε: 12-07-2020 11:07:41Δημοσιεύτηκε: 23 Απριλίου 2019 10:000\nΜιλώντας στην πανηγυρική εκδήλωση στην κατάμεστη αίθουσα του Σταδίου Ειρήνης και Φιλίας ο κ. Τσίπρας διαβεβαίωσε: “Σας το υπογράφω. Η αριστερά, η οικολογία, η αριστερή σοσιαλδημοκρατία, οι δυνάμεις τη προόδου και της δημοκρατίας δεν έχουμε πει τη τελευταία λέξη. Δε θα αφήσουμε την ακροδεξιά και το νεοφιλελευθερισμό να αλωνίζουν στην Ευρώπη”.\nΟ πρωθυπουργός εξαπέλυσε επίθεση στον Κυριάκο Μητσοτάκη και -απαντώντας εμμέσως στις αναφορές του προέδρου της ΝΔ από την Λιβαδειά το περασμένο Σάββατο- τον προκάλεσε ακόμη μία φορά σε τετ-α-τετ τηλεοπτική αντιπαράθεση. Όπως είπε ο κ. Τσίπρας -εξηγώντας παράλληλα “γιατί θα κερδίσει τις εκλογές”- “…Έχουμε όπλο τα πεπραγμένα μίας διακυβέρνησης σε εξαιρετικά δύσκολες συνθήκες. Σύμμαχός μας όμως είναι και οι προγραμματικές θέσεις των αντιπάλων μας τις οποίες προσπαθούν να κρύψουν, ο κ. Μητσοτάκης και οι συνεργάτες τους. Πήγε προχθές στην Κύπρο και του ξέφυγε ότι έχει σχέδιο να καταργήσει το δώρο των Χριστουγέννων και στον ιδιωτικό τομέα. Όταν το κατάλαβαν, το επικοινωνιακό του επιτελείο τον έβαλε σήμερα να δώσει τηλεοπτική συνέντευξη και να προσπαθήσει να το μαζέψει. Παρομοίως του είχε ξεφύγει το ασφαλιστικό Πινοσέτ, του είχε ξεφύγει ότι δεν θέλουν την αύξηση του κατώτατου μισθού. Ότι θέλουν την διατήρηση του ένα προς πέντε στις προσλήψεις στο δημόσιο”. Κλιμακώνοντας την επίθεσή του στον κ. Μητσοτάκη είπε: “Αναρωτιέμαι, όταν αναφέρεται στο πρόγραμμά του, αυτά είναι υποσχέσεις ή απειλές; Έχω την αίσθηση ότι όταν μιλάει απειλεί τον ελληνικό λαό”.\nΣυνεχίζοντας, απεύθυνε την πρόσκληση-πρόκληση προς τον κ. Μητσοτάκη λέγοντας ότι όποτε δίνει συνεντεύξεις στις μετρήσεις “έρχεται δεύτερος και καταϊδρωμένος. Του προτείνω έναν τρόπο να αποκτήσει κι αυτός την τηλεθέαση που ταιριάζει σε έναν αρχηγό αξιωματικής αντιπολίτευσης, να έλθει σε πρόσωπο με πρόσωπο αντιπαράθεση μαζί μου, δίχως “ότο-κιου” δίχως σημειώσεις”. Συνεχίζοντας εξέφρασε την ελπίδα ο κ. Μητσοτάκης να δεχθεί αυτή την φορά την πρόσκληση-πρόκληση για τηλεοπτική αντιπαράθεση.\nΟ πρωθυπουργός συμπεριέλαβε στην επίθεσή του τον Μάνφρεντ Βέμπερ: “Δείτε τον φίλο του κ. Μητσοτάκη, τον κ. Βέμπερ που θέλει να γίνει και πρόεδρος της Κομισιόν. Τι έλεγε για τα κλειστά σύνορα; Τι έλεγε για τους τεμπέληδες του Νότου; Τι έλεγε για το Grexit; Τι έλεγε για την απορρύθμιση της αγοράς εργασίας; Σε τι διαφέρουν οι θέσεις αυτές του κ. Βέμπερ και του κ. Μητσοτάκη με αυτές του κ. Όρμπαν και του κ. Κουρτς; Τι διαφορά έχει η πρόταση για 12ωρο στην Αυστρία, με τη φράση του ομοϊδεάτη του στην Ελλάδα ότι το 8ωρο είναι ξεπερασμένο; Τι διαφορά έχουν αυτοί που σηκώνουν φράχτες στα σύνορα για τους πρόσφυγες με αυτούς που τους θέλουν βασανισμένους ή και θαλασσοπνιγμένους;”.\nΑναφερόμενος στο κλίμα παό τις έως τώρα συγκεντρώσεις, στους οποίες έχει μιλήσει, ο κ. Τσίπαρς σημείωσε: “Έχω την αίσθηση ότι από την πρώτη μας συγκέντρωση στο Γαλάτσι, έχει γυρίσει ολόκληρο το κλίμα. Οι δημοκρατικοί και προοδευτικοί πολίτες σε όλη την Ελλάδα, βγαίνουν πλέον μπροστά”. Υποστήριξε δε ότι “οι συγκεντρώσεις μας παντού αλλά και η ανταπόκριση και ο ενθουσιασμός του κόσμου θυμίζει σε εμάς, όχι μέρες χαλαρής ευρωεκλογικής μάχης, αλλά μέρες του 2015. Ο προοδευτικός και δημοκρατικός κόσμος ανταποκρίνεται στη μεγάλη αυτή προσπάθεια”.\nΥποστήριξε ότι ο προοδευτικός κόσμος αντιδρά στην “φαιά προπαγάνδα, τις στημένες ειδήσεις, τα μηνύματα αλαζονείας που στέλνουν όσοι έχουν τη βαριά ευθύνη της χρεοκοπίας της χώρας και σήμερα με θράσος απειλούν και κουνάνε το δάκτυλο”. Διαβεβαίωσε, δε, ότι “Η προσπάθεια θα είναι νικηφόρα στις 26 του Μάη”.\nΕξέφρασε δε την εκτίμηση ότι σε μία σειρά χώρες της ΕΕ θα νικήσουν οι προοδευτικές δυνάμεις: “Την άλλη Κυριακή θα πάρετε μια πρώτη γεύση από τις εθνικές εκλογές στην Ισπανία., με τον Πέδρο Σάντζες αλλά και τους Ποδέμος να χαλάνε τα σχέδια της δεξιάς και της ακροδεξιάς, που επιθυμούν μάλιστα να συγκυβερνήσουν…Στη Φιλανδία και στη Δανία… Και βεβαίως, αν οι ευρωπαϊκές κάλπες στηθούν στο Ηνωμένο Βασίλειο, θετικές ειδήσεις θα έρθουν και από τη Βρετανία, με τη νίκη των εργατικών του Τζέρεμι Κόρμπιν”. Ο κ. Τσίπρας υποστήριξε ότι στις αναμενόμενες νίκες των προοδευτικών δυνάμεων στην Ευρώπη θα πρέπει να προστεθεί και η νίκη της Προοδευτικής συμμαχίας στην Ελλάδα, με το ψηφοδέλτιο του ΣΥΡΙΖΑ.


APW ☆ Beauty & Fashion Expert: Έξυπνο ντύσιμο: 7 τρόποι να κάνετε το στήθος σας να φαίνεται μεγαλύτερο!\nAPW ☆ Beauty & Fashion Expert\nΈξυπνο ντύσιμο: 7 τρόποι να κάνετε το στήθος σας να φαίνεται μεγαλύτερο!\nΑν ανήκετε στην κατηγορία των γυναικών με μικρό αλλά... χαριτωμένο στήθος και αναζητάτε τρόπους για να το αναδεικνύετε, ακολουθήστε τις στιλιστικές συμβουλές μας και τραβήξτε περισσότερα βλέμματα!\nΕπιλέξτε μπλούζες με βολάν και φραμπαλά\nΑυτό είναι ένα κέρδος των γυναικών με μικρό στήθος: Μπορούν να φορέσουν σχεδόν κάθε μπλούζα! Για να "γεμίσετε" την περιοχή, μπορείτε να φοράτε μπλούζες με βολάν που θα προσθέτουν τον απαραίτητο όγκο. Προσοχή: Αν το κάνετε, κρατήστε πιο μίνιμαλ και σε μονοχρωμίες το παντελόνι ή την φούστα που θα φορέσετε από κάτω.\nΦορέστε εξώπλατα φορέματα και μπλούζες\nΈνας έξυπνος τρόπος για να απομακρύνετε τα βλέμματα από την περιοχή του στήθος είναι να τα οδηγήσετε στην... πλάτη! Φορέστε ένα φόρεμα ή μία μπλούζα που αφήνουν ακάλυπτη την πλάτη σας ή που δένουν με κορδόνι γύρω από τον λαιμό. Απαραίτητο tip: Κάντε ένα καλό peeling στην πλάτη, γιατί αν έχει σπυράκια σίγουρα δεν θα είναι και το πιο καλαίσθητο θέαμα.\nΤραβήξτε την προσοχή στα αξεσουάρ\nΜπορείτε να φοράτε μεγάλα σκουλαρίκια ή πολλά βραχιόλια ή ένα κολιέ που να έχει ιδιαίτερο σχέδιο, προκειμένου να προσελκύσετε εκεί τα βλέμματα. Εννοείται πως δεν θα τα βάλετε όλα μαζί, αλλά θα διαλέξετε ποιο σας ταιριάζει, ανάλογα με το στυλ και το ρούχο σας.\nΤονίστε την μέση με φαρδιές ή εκκεντρικές ζώνες\nΑν φοράτε φαρδιές ή εκκεντρικές ζώνες, τότε απομακρύνετε τα μάτια από το στήθος και τα προσελκύετε στην μέση σας. Μπορείτε να φορέσετε ζώνη και με φόρεμα αλλά και με παντελόνι. Σημαντικό είναι να επιλέξετε μία σε έντονο χρώμα ή σχέδιο που να "σπάει" το σύνολο και να ξεχωρίζει.\nΠροτιμήστε τα σουτιέν με ενίσχυση\nΌσο κοινότοπο και αν ακούγεται, ένα σουτιέν με ενίσχυση μπορεί να κάνει θαύματα! Βρείτε ένα που εφαρμόζει σωστά πάνω σας, ισορροπώντας τις υπόλοιπες αναλογίες σας, και τολμήστε ένα ντεκολτέ ή ένα πιο στενό μπλουζάκι. Θα νιώσετε πολύ μεγαλύτερη αυτοπεποίθηση!\nΕπιλέξτε έντονα χρώματα και σχέδια στα ρούχα\nΕπίσης ένα προνόμιο των γυναικών με μικρό στήθος. Τα έντονα χρώματα και τα έντονα σχέδια μπορούν να συνδυαστούν, να μπερδευτούν και πάλι να δείξουν... κομψά! Κάντε πειράματα σε διάφορες παραλλαγές, για να δώσετε βάρος στην περιοχή του στήθους. Εννοείται πως επιβάλλονται τα πουά, τα φλοράλ και οι ρίγες.\nΚάντε την σωστή επιλογή στο μαγιό\nΟι γυναίκες με μικρό στήθος έχουν πληθώρα επιλογών στα μαγιό! Μπορείτε εύκολα να φορέσετε ένα τριγωνικό μαγιό, ένα στράπλες ή ένα μπουστάκι, ενώ αξίζει να σημειωθεί πως φορώντας οριζόντιες ρίγες ή διάφορα σχέδια δημιουργείται η ψευδαίσθηση μεγαλύτερου στήθους!\nΔώστε έμφαση σε μίνι φούστες ή φορέματα\nΑν έχετε όμορφα πόδια, γιατί να τα κρύβετε; Φορέστε κοντά φορέματα και φούστες και κατευθείαν τα βλέμματα θα μεταφέρονται στα πόδια σας. Ακόμα και αν επιλέξετε ένα μίνιμαλ μαύρο φόρεμα, η θέα των ποδιών θα καλύψει το όποιο "κενό" στο πάνω μέρος!\nΤολμήστε διάφορα στολίδια πάνω στην μπλούζα\nΤα στολίδια πάνω στην μπλούζα είναι ένας πιο... αρτίστικος τρόπος για να καμουφλάρετε την περιοχή. Μπορείτε να διακοσμήσετε τις λιτές μπλούζες με κοσμήματα, στρασάκια ή λουλούδια, προκειμένου να "τραβάτε" το βλέμμα στο προσωπικό σας καλλιτεχνικό γούστο.\nΑναρτήθηκε από angelina zt στις 2:08 μ.μ.\nΕνημερωθείτε για τις νέες αναρτήσεις στο Facebook\nΥπέροχα Σχέδια για Εντυπωσιακά Χριστουγεννιάτικα Νύχια\n10 ΥΠΕΡΟΧΑ ΣΧΕΔΙΑ ΝΥΧΙΩΝ (Nail Art - αφιέρωμα 10ο) - ΚΑΛΟΚΑΙΡΙΝΑ Σχέδια\nΓιατί όσοι έχουν ακμή αργούν να γεράσουν\n20 υπέροχα σχέδια νυχιών (Nail Art - αφιέρωμα 3ο) - Ανοιξιάτικα Σχέδια\nΘέλετε μαλλιά που να ισιώνουν εύκολα; Η λύση βρίσκεται στο ψυγείο!\nAPW ☆worldwide fashion & make-up ☆\nBella Hadid and Lily Aldridge arriving the Bulgari Party in Venice on June 30, 2017 -\nΔΙΑΙΤΕΣ & ΣΥΜΒΟΥΛΕΣ ΑΔΥΝΑΤΙΣΜΑΤΟΣ\nΜάθαμε τι ακριβώς τρώει ένας «άγγελος» της Victoria’s Secret μέσα σε 1 μέρα - …αλλά και τι πρόγραμμα άσκησης ακολουθεί. H Josephine Skriver ανήκει στα «αγγελάκια» της Victoria’s Secret, ενώ παράλληλα διατηρεί ένα fitness λογαριασμό ...


Το Κοινωνικό Φροντιστήριο της Μητρόπολης Βεροίας - news.tv4e.gr\nΤο Κοινωνικό Φροντιστήριο της Μητρόπολης Βεροίας\nΟ σκοπός του Συμβουλευτικού Κέντρου Νεότητας – Κοινωνικό Φροντιστήριο της Ιεράς Μητροπόλεως Βεροίας, Ναούσης και Καμπανίας είναι η δωρεάν ενισχυτική (φροντιστηριακή) διδασκαλία σχολικών μαθημάτων σε μαθητές Γυμνασίου και Λυκείου. επιτελείται ένα πολύ σημαντικό έργο και φέτος.\nΈχοντας, ως ιερέας, ο Σεβασμιώτατος κ. Παντελεήμων ιδρύσει Φροντιστήριο στην «Χριστιανική Καταφυγή» του Ιερού Ναού Αγίου Δημητρίου Θεσσαλονίκης γνώριζε την μεγάλη ωφέλεια για τους μαθητές και τις μαθήτριες αλλά και για τους καθηγητές και καθηγήτριες. Γι’ αυτόν τον λόγο το Φροντιστήριο της Μητροπόλεως ιδρύθηκε από τον Ποιμενάρχη μας το 1996 και λειτούργησε για πρώτη φορά το σχολικό έτος 1996-1997. Από τότε συνεχώς μέχρι σήμερα συνεχίζει την δράση και την προσφορά του.\nΕκτός από τα σχολικά μαθήματα (Αρχαία Ελληνικά, Νέα Ελληνικά, Μαθηματικά, Φυσική, Χημεία, Βιολογία) τα παιδιά μπορούν να μάθουν Ξένες Γλώσσες (Αγγλικά, Γαλλικά και Γερμανικά). Οι μαθητές του μουσικού σχολείου μπορούν να βοηθηθούν με μαθήματα μουσικής. Επίσης ψυχολόγοι βοηθούν μαθητές/τριες οι οποίοι παρουσιάζουν μαθησιακές δυσκολίες. Τέλος γυμναστής αναλαμβάνει να προετοιμάσει μαθητές/τριες για τα «αγωνίσματα» τα οποία απαιτούνται για την εισαγωγή σε Στρατιωτικές Σχολές.\nΤο διδακτικό προσωπικό αποτελείται από 25 εθελοντές Καθηγητές και Καθηγήτριες που προσφέρουν αφιλοκερδώς τις υπηρεσίες τους.\nΤο Συμβουλευτικό Κέντρο λειτουργεί στον 5ο και 6οόροφο στο πνευματικό Κέντρο της Μητροπόλεως (Βενιζέλου 29).\nΟι εγγραφές για τους μαθητές και τις μαθήτριες πραγματοποιούνται τέλος Αυγούστου – αρχές Σεπτεμβρίου σε συγκεκριμένες ημερομηνίες που ανακοινώνονται στους Ιερούς Ναούς κάθε χρόνο.\nΥπεύθυνος : Αρχιμ. Δημήτριος Μπακλαγής\nΣυντονιστής : κ. Λάμπρος Παγούνης\nΤηλ. Επικοινωνίας 2331029484 / 2331022270 εσωτ.8


Δίκη των Τούρκων δημοσιογράφων της Cumhuriyet: «Μας φοβίζουν τα ισόβια, αλλά δεν τo βάζουμε κάτω» | Tribune.gr\nΑρχική ΚΟΣΜΟΣ Δίκη Τούρκων δημοσιογράφων της Cumhuriyet: «Μας φοβίζουν τα ισόβια αλλά δεν τo βάζουμε κάτω»\nΔίκη Τούρκων δημοσιογράφων της Cumhuriyet: «Μας φοβίζουν τα ισόβια αλλά δεν τo βάζουμε κάτω»\nΔιαβάστε σχετικά για Δημοσιογράφοι, Ελευθερία Τύπου, Εφημερίδες, Λογοκρισία, Μέσα Μαζικής Ενημέρωσης, Πραξικόπημα Τουρκία, Τουρκία,\nΣυνεχίζεται σήμερα Παρασκευή στην Τουρκία η δίκη σε βάρος δημοσιογράφων της Cumhuriyet με την κατηγορία της «τρομοκρατικής προπαγάνδας».\nΟ πιο γνωστός ειναι ο Αχμέτ Σικ, που μαζί με άλλους 3 συναδέλφους του βρίσκεται επί 14 μήνες στη φυλακή.\nΣύμφωνα με τη Deutsche Welle, σε φρούριο έχει κτηριο που στεγάζεται η εφημερίδα Cumhuriyet σε συνοικία της Κωνσταντινούπολης.\nΕίναι η μόνη εφημερίδα που δεν ελέγχεται από την κυβέρνηση. Μετά από άπειρες απειλές και βομβιστικές απόπειρες έχουν ληφθεί δρακόντεια μέτρα ασφαλείας και κανείς δεν μπορεί να μπει χωρίς να περάσει έλεγχο από πάνοπλους φρουρούς και ανιχνευτή μετάλλων.\n«Βρίσκονται άδικα στη φυλακή»\nΠολλοί από τους δημοσιογράφους που γράφουν για την στρατιωτική επιχείρηση στη Συρία ή για τα γυναικεία δικαιώματα είχαν φασαρίες με τις αρχές.\nΠαρόλα αυτά συνεχίζουν να γράφουν. Για τον αρχισυντάκτη Φαρούκ Ερέν κάθε μέρα αποτελεί μια δύσκολη ημέρα. Λόγω των κυβερνητικών πιέσεων οι διαφημίσεις έπεσαν κατακόρυφα και μαζί τους η κυκλοφορία. Καθημερινά η εφημερίδα γράφει για δικαστικές περιπέτειες συνεργατών της.\nΑυτή τη φορά πρόκειται για 17 δημοσιογράφους και εργαζόμενους που έχουν κατηγορηθεί από το περασμένο καλοκαίρι για στήριξη τρομοκρατικής οργάνωσης, όπως η κουρδική οργάνωση PKK ή το κίνημα Γκιουλέν, το οποίο ο πρόεδρος Ερντογάν θεωρεί ότι υποκίνησε το αποτυχημένο πραξικόπημα του Ιουλίου του 2016. Οι κατηγορίες επισείουν ποινές φυλάκισης από 7 μέχρι 43 χρόνια.\n«Οι άνθρωποί μας βρίσκονται εντελώς άδικα στη φυλακή» λέει ο Φαρούκ Ερέν.\n«Η εφημερίδα ήταν πάντα στόχος φασιστών, ισλαμιστών, κάθε είδους ριζοσπαστών που τους ήταν πρόβλημα η δημοσιογραφική μας εργασία».\nΟι περισσότεροι κατηγορούμενοι αφέθηκαν ελεύθεροι μετά την πρώτη ανάκριση για τη διάρκεια της δίκης, οι 3 έχουν προφυλακιστεί εδώ και 14 μήνες. Ο πιο γνωστός για τα αποκαλυπτικά του ρεπορτάζ είναι ο Αχμέτ Σικ.\nΟ Σικ εκμεταλλεύεται τη δίκη εναντίον του και των συναδέλφων του για να προκαλέσει την προσοχή.\n«Δεν υπερασπίζομαι τον εαυτό μου, κατηγορώ» φώναξε στο δικαστή σε μια κατάθεση. Τον περασμένο Δεκέμβριο η δίκη μάλιστα διεκόπη, όταν τον πέταξαν έξω από την αίθουσα γιατί υπερασπιζόμενος τον εαυτό του έκανε λόγο για δικτατορικό καθεστώς στην Τουρκία.\nΗ Γιόνκα Σικ, η γυναίκα του, συναντά τον σύζυγό της μόνο στην αίθουσα του δικαστηρίου ή στην φυλακή.\nΚαι έχει προετοιμαστεί ότι θα μείνει για πολύ ακόμη εκεί. «Πιστεύω στον Αχμέτ και στον εαυτό μου» λέει. «Αλλά προσδοκίες; Όχι από αυτήν τη δικαιοσύνη και αυτό το κράτος δεν περιμένω απολύτως τίποτα».\nΈξω από το σπίτι της οργανώνει δράσεις αλληλεγγύης για τον άνδρα της και τους συναδέλφους του ή διαδρομές με λεωφορεία για δημοσιογράφους και παρατηρητές της δίκης.\nΗ ακροαματική διαδικασία γίνεται στο συγκρότημα φυλακών της Σηλυβρίας, δύο ώρες με το αυτοκίνητο από την Κωνσταντινούπολη.\n«Εάν δει κανείς τις συνθήκες κράτησης του Αχμέτ και των συναδέλφων του και παρακολουθήσει πώς ορθώνουν ανάστημα στο δικαστήριο και υπερασπίζονται τη δημοσιογραφία, όλο αυτό κάνει πολλούς ανθρώπους υπερήφανους».\nΗ ίδια χαρακτηρίζει τις κατηγορίες παράλογες. Ο άνδρας της φυλακίστηκε και παλαιότερα επειδή έγραψε ένα επικριτικό βιβλίο για τις μηχανορραφίες του ιεροκήρυκα Γκιουλέν.\nΤότε ο Γκιουλέν ασκούσε μεγάλη επιρροή στην Τουρκία. Γι αυτό και το βιβλίο απαγορεύτηκε, αποσύρθηκε από την κυκλοφορία και ο Σικ φυλακίστηκε. Σήμερα ο Γκιουλέν θεωρείται εχθρός «νούμερο 1» στην Τουρκία και ο Σικ λογοδοτεί για προπαγάνδα υπέρ του Γκιουλέν.\n«Ο Αχμέτ δημοσιογραφεί τα τελευταία 28 χρόνια και γράφει κυρίως για θέματα παραβιάσεων του νόμου, γι αυτό δεν είναι η πρώτη φορά που έχει προβλήματα με το κράτος ή το κράτος έχει προβλήματα μαζί του» τονίζει η Γιόνκα Σικ. «Όλες οι αποδείξεις σε βάρος του που αναφέρονται στο κατηγορητήριο αφορούν σε δημοσιογραφικά άρθρα και συνεντεύξεις που πήρε. Έκανε απλά τη δουλειά του».\nΣοκ για τη δικαστική απόφαση- «Δεν το βάζουμε κάτω»\nΠάνω από 120 δημοσιογράφοι βρίσκονται στις τουρκικές φυλακές, σύμφωνα με τους Ρεπόρτερ χωρίς Σύνορα, όσοι σε καμιά άλλη χώρα.\nΤις κατηγορίες εναντίον των δημοσιογράφων τις χαρακτηρίζει πολιτικά υποκινούμενες και τον πρόεδρο Ερντογάν «εχθρό της ελευθεροτυπίας».\nΜόλις πριν λίγες εβδομάδες πολλοί δημοσιογράφοι και αρθρογράφοι, μεταξύ αυτών και οι αδελφοί Αχμέτ και Μεχμέτ Αλτάν, καταδικάστηκαν σε ισόβια.\nΗ ετυμηγορία προκάλεσε σοκ σε πολλούς Τούρκους, όπως και στους δημοσιογράφους της Cumhurriyet.\n«Φυσικά μας φοβίζει ότι οι συνάδελφοί μας μπορεί να έχουν την ίδια τύχη, αλλά δεν το βάζουμε κάτω» λέει ο αρχισυντάκτης Φαρούκ Ερέν, o oποίος επιμένει ότι όσο γίνεται η εφημερίδα θα παραμείνει ανεξάρτητη με κριτική στάση, ακόμη κι αν αυτό σημαίνει διώξεις σε βάρος των ανθρώπων της.


Ανδρουλάκης: Αλλάζει ο πολιτικός χάρτης στην πατρίδα μας - Messinia Press\nΓια ιστορική ημέρα έκανε λόγο ο Νίκος Ανδρουλάκης, στη δήλωσή του σχετικά με τα αποτελέσματα των εκλογών για την ανάδειξη του επικεφαλής στην Κεντροαριστερά. Μάλιστα, έκανε αναφορά για αίτημα της πλειονότητας του κόσμου σχετικά με αλλαγή πορείας του χώρου.\n«Σήμερα είναι μια ιστορική μέρα. Με την συγκλονιστική συμμετοχή του κόσμου αλλάζει ο πολιτικός χάρτης στην πατρίδα μας. Οι προοδευτικοί πολίτες πήραν τον νέο φορέα στα χέρια τους. Είναι ένα ηχηρό μήνυμα προς την ελληνική κοινωνία, το πολιτικό σύστημα και προς εμάς τους ίδιους», σχολίασε αρχικά ο κ. Ανδρουλάκης.\nΚαι πρόσθεσε: «Θέλω να τους ευχαριστήσω όλους και τον καθέναν ξεχωριστά, μέσα από την καρδιά μου, που στάθηκαν ώρες στις ουρές για να δηλώσουν πως η Παράταξη είναι Εδώ. Ευχαριστώ και συγχαίρω τους συνυποψήφιους μου για τον ωραίο αγώνα και τους καλώ να συνεχίσουμε ενωμένοι την προσπάθεια και την επόμενη Κυριακή. Είμαστε εδώ μαζί, σε πείσμα όσων έλεγαν πως δεν θα τα καταφέρουμε».\nΚαταλήγοντας, είπε: «Τώρα χρειάζεται να ακούσουμε την πλειοψηφία των συμπολιτών μας για αλλαγή πορείας. Εμείς τώρα αρχίζουμε. Και ζητάμε ισχυρή εντολή ανανέωσης και αλλαγής γενιάς, για την επόμενη μέρα. Είμαι εδώ για να δώσουμε μαζί τη μάχη για την αναγέννηση της παράταξης, αλλά και της χώρας. Σας θέλω όλους δίπλα μου».\nΠΡΟΗΓ. ΣΧΕΤΙΚΟ ΑΡΘΡΟ Previous post: Γεννηματά: Οι πολίτες μίλησαν, είμαι βέβαιη για την ενότητα\nΕΠΟΜΕΝΟ ΣΧΕΤΙΚΟ ΑΡΘΡΟ Next post: Ανταρσία στο Ποτάμι για τη διάλυση του κόμματος


Online καζίνο / Happy Luke\nHappy Luke Online Καζίνο Αναθεώρηση\nΣχετικά ΜεΠαιχνίδιαΑναλήψειςΜπόνουςΓλώσσεςΖωντανό ΚαζίνοΠαιχνίδι Με ΥπευθυνότηταΠροσφορές Και ΠροσφορέςΛογισμικόΚαταθέσειςΥποστήριξη\nΤο HappyLuke σε απευθείας σύνδεση χαρτοπαικτική λέσχη ιδρύθηκε το 2015. Η χαρτοπαικτική λέσχη χρησιμοποίησε προηγουμένως hlpokies.com ως τον κύριο ιστοχώρο τους πριν ξεκινήσει το HappyLuke.com. Υπάρχουν 3 επιλογές για τη χώρα και τη γλώσσα που υπάρχουν σε αυτόν τον ιστότοπο, εξαιρουμένων των αγγλικών που προσφέρονται επίσης. Η Ασία και η Νοτιοανατολική Ασία φαίνεται να αποτελούν τις αγορές-στόχους για τις προσφορές τους σε απευθείας σύνδεση τζόγου. Αν είστε για έναν νεότερο παροχέα τυχερών παιχνιδιών σε απευθείας σύνδεση και μπορείτε να χειριστείτε τις προσφερόμενες γλώσσες, το πιθανότερο είναι να βρείτε αυτό ως μια καλή επιλογή σε απευθείας σύνδεση τζόγου.\nΗ online χαρτοπαικτική λέσχη HappyLuke επέλεξε να επικεντρωθεί σε έναν κάπως πιο περιορισμένο αριθμό παιχνιδιών. Η αγαπημένη τους επιλογή φαίνεται να είναι η ζωντανή χαρτοπαικτική λέσχη, αλλά δεν σταματούν εκεί φυσικά. Μια πλήρης σειρά επιλογών είναι διαθέσιμη, συμπεριλαμβανομένων επιτραπέζιων παιχνιδιών όπως το Πόκερ, η Ρουλέτα, το Μπακαρά και το Μπλάκτζακ. Οι πελάτες μπορούν επίσης να επιλέξουν να παίξουν όλα τα είδη υποδοχών, συμπεριλαμβανομένων των μεγάλων τζάκποτ.\nΟι επιλογές απόσυρσης για το online χαρτοπαικτική λέσχη HappyLuke είναι ίδιες με αυτές των καταθέσεων. Χάσαμε την επιλογή πιστωτικής κάρτας και πρέπει να χρησιμοποιήσουμε τις επιλογές eWallet και την τραπεζική μεταφορά για να αποσύρουμε. Το ελάχιστο όριο ανάληψης είναι $ 10. Ας ελπίσουμε για ακόμα περισσότερες επιλογές μπροστά.\nΤο HappyLuke Casino γνωρίζει καλά το γεγονός ότι τα μπόνους και οι συνεχείς προσφορές είναι το κλειδί για την προσέλκυση νέων παικτών στην πλατφόρμα του, καθώς και για τη διατήρηση των ήδη εγγεγραμμένων. Οι αξιοπρεπείς προσφορές είναι το μοναδικό ελάχιστο που χρειάζεται κάθε αξιόπιστο μοναδικό καζίνο για να πετύχει σε αυτόν τον κορεσμένο κόσμο του διαδικτυακού τζόγου.\nΈτσι, οι εγγεγραμμένοι παίκτες στο HappyLuke θα μπορούν να διεκδικήσουν διάφορα άλλα μπόνους, εκτός από το πακέτο καλωσορίσματος. Για άλλη μια φορά, κάθε ένα από αυτά τα μπόνους συνοδεύεται από Όρους και Προϋποθέσεις που πρέπει να διαβαστούν προσεκτικά. Δεν μπορεί κάθε μπόνους να είναι ιδανικό για κάθε παίκτη, επομένως όλοι πρέπει να δουν αν είναι το κατάλληλο για αυτούς.\nΟι γλώσσες που υποστηρίζονται στο online καζίνο HappyLuke είναι thai, βιετναμέζικες, κινέζικες και αγγλικές. Όντας ένα ασιατικό εστιασμένο καζίνο έχει σίγουρα νόημα και καλύπτει τις γεωγραφικές αγορές του περισσότερο από καλά.\nΟι τύποι χαρτοπαικτικών λεσχών στο online καζίνο HappyLuke είναι στιγμιαία παιχνίδι και κινητά. Τα περισσότερα νέα καζίνο συνήθως επικεντρώνονται σε αυτά τα δύο για να υποστηρίξουν καλύτερα τους πελάτες τους, αν η λήψη δεν είναι επιλογή. Είμαστε ικανοποιημένοι με αυτές τις επιλογές.\nΟ εθισμός στον τζόγο μπορεί να γίνει πολύ σοβαρό πρόβλημα εάν οι παίκτες δεν το αντιμετωπίσουν έγκαιρα. Εάν κάποιος παίκτης στο HappyLuke Casino αισθάνεται ότι δεν μπορεί να σταματήσει να παίζει και έχει εθιστεί στα παιχνίδια του καζίνο στον ιστότοπο, μπορεί να έρθει σε επαφή με την ομάδα υποστήριξης στο HappyLuke Casino. Η ομάδα μπορεί να βοηθήσει οποιονδήποτε να επιστρέψει στον σωστό δρόμο όσον αφορά τον τζόγο.\nΤο μπόνους και οι προσφορές που προσφέρονται από το online καζίνο της HappyLuke είναι το 100% μπόνους καλωσορίσματος, το οποίο είναι ένα είδος γιορτής γενεθλίων. Η άλλη προσφορά είναι ένα μπόνους παραπομπής για 250 κέρματα στο HappyLuke. Οι φίλοι πρέπει να καταθέσουν ελάχιστο ποσό 20 ευρώ για το μπόνους. Το HappyLuke προσφέρει επίσης εκπτώσεις, το ένα με 0,4% σε εβδομαδιαία βάση.\nΠαρόλο που η online χαρτοπαικτική λέσχη HappyLuke είναι ένας σχετικά νέος πάροχος τυχερών παιχνιδιών σε απευθείας σύνδεση, η ποικιλία και η μεγάλη ποικιλία των online καζίνο προσφορών και άλλων ευκαιριών σε απευθείας σύνδεση τυχερών παιχνιδιών αποκαλύπτουν ότι έχουν μια καλή επιλογή παρόχων λογισμικού χαρτοπαικτικών λεσχών. Ο κατάλογος περιλαμβάνει δύο από τα μεγαλύτερα στην Microgaming και το NetEnt. Στη συνέχεια, η λίστα λογισμικού του καζίνο συνεχίζεται με τις Betsoft, Play'n GO, Quickspin και Thunderkick. Αρκετές επιλογές για να ικανοποιήσουν οποιονδήποτε παίκτη χαρτοπαικτικών λεσχών.\nΗ online χαρτοπαικτική λέσχη HappyLuke έχει επιλέξει για την κατάθεσή της να βασίζεται τελείως σε eWallets και τοπικές τραπεζικές μεταφορές. Οι λύσεις eWallet παρέχονται από τις εταιρείες Skrill, NETELLER και ecoPayz. Οι τραπεζικές μεταφορές αναμένεται να διαρκέσουν 24-72 ώρες. Για τα eWallets ο χρόνος είναι 24 ώρες πριν οι πελάτες μπορούν να δουν τις καταθέσεις τους στους λογαριασμούς τους. Δεν προσφέρονται καταθέσεις με πιστωτικές κάρτες. Η ελάχιστη κατάθεση είναι $ 10.\nΟι τύποι υποστήριξης για το HappyLuke είναι η συζήτηση και η αλληλογραφία. Το HappyLuke online καζίνο έχει επιλέξει να μην χρησιμοποιεί τηλέφωνο για τους πελάτες του. Αρχικά η HappyLuke πρόσφερε υπηρεσία συνομιλίας 7 ημέρες την εβδομάδα κατά τις 9πμ έως τις 4πμ. Αυτό έχει επεκταθεί τώρα σε 24/7 όπως το καταλαβαίνουμε. Το ταχυδρομείο είναι επίσης διαθέσιμο όλο το 24ωρο. Η ζωντανή συνομιλία 24/7 για πολλούς παίκτες είναι η πιο σημαντική επιλογή για να έχετε καλή υποστήριξη πελατών.\nPai GowSlotsΒιντεοπόκερΔιαδικτυακός στοιχηματισμόςΖάριαΜπακαράΜπλάκτζακΝέοι ιστότοποι μπακαράΞυστάΠόκερΡουλέτα


Νεραϊδοχώρι ένα πανέμορφο ορεινό χωριό του νομού Τρικάλων χτισμένο ανάμεσα στα ψηλά βουνά Νεράϊδα και Μαρόσα. Πνιγμένο στο ελατόδασος αποτελεί ιδανικό προορισμό για όλο το χρόνο.\nΤο Νεραϊδοχώρι βρίσκεται στον νομό Τρικάλων κτισμένο στις πλαγιές του Κόζιακα σε υψόμετρο 1200 μέτρων. Τα Τρίκαλα απέχουν 52 χιλ. η Θεσ/νίκη 301χιλ. και η Αθήνα 383 χιλ.\nΝεραϊδοχώρι. Η παλιά ονομασία του χωριού ήταν Βετερνίκο ή Βετερνίκ ή Βετορνίκη που στα Σλάβικα σημαίνει ελαφρός άνεμος, νεραϊδοπαρμένος ή τόπος των αερικών. Κατά μια άποψη αυτή πιθανόν να ήταν η αφορμή ώστε το χωριό να πάρει το όνομα Νεραϊδοχώρι. Άλλη άποψη αναφέρει ότι υπήρχαν κάποτε στο χωριό δυο πλούσια και όμορφα κορίτσια. Το ένα το έλεγαν Μαρία και το άλλο Νεραϊδούλα. Κλέφτες ήρθανε στο χωριό γυρεύοντας να πάρουν αιχμάλωτες τις δυο κοπέλες που κατόρθωσαν να ξεφύγουν. Η μια ανέβηκε στην κορυφή του ενός βουνού και η άλλη στην κορυφή του άλλου. Όταν οι κλέφτες φύγανε τα κορίτσια δεν γυρίσανε στο χωριό. Από τότε λέγεται ότι πολλές φορές, τις φεγγαρόλουστες βραδιές βλέπανε τις σκιές τους και τις σκοτεινές νύχτες ακούγανε τις παραπονιάρικες φωνές τους. Από τότε τα βουνά ονομάστηκαν Μαρόσα και Νεράιδα και το χωριό Νεραιδοχώρι. Από το χωριό καταγότανε ο δεύτερος γραμματικός του Αλή Πασά,ο Χριστόδουλος Χατζηπέτρου που ήταν σπουδαίος αγωνιστής της Ελληνικής Επανάστασης. Αυτός μυήθηκε στην Φιλική Εταιρεία από τα ξαδέλφια του, Γ. Τουρτούρη και Κωλέττη ενώ με τη σειρά του μύησε σε αυτή τον Νικολό Στουρνάρη, τον Γρηγόρη Λιακατά, τον Νάσο Μάνταλο,τον πασίγνωστο στην περιοχή για την αγωνιστική του δράση Παπαθύμιο Βλαχάβα και τον Σταμούλη Γάτσο. Παρά το γεγονός ότι απογοητεύτηκε με την αποτυχία της μάχης που δόθηκε στην περιοχή του Ασπροποτάμου συνέχισε τη δράση του και συμμετείχε στους αγώνες στο Νιόκαστρο, στο Μεσολόγγι και στις μάχες της Αράχωβας, της Πέτρας και του Φαλήρου. Τέλος στα χρόνια 1777 και 1778 πέρασε και δίδαξε ο ακούραστος αγωνιστής και περιπατητής όλης της Ελλάδας ο ΄Αγιος Κοσμάς ο Αιτωλός.\nΝεραϊδοχώρι αφετηρία από όπου μπορείτε να ανεβείτε στις κορυφές Νεράϊδα και Μαρόσα. Για τους πιο έμπειρους αναβάτες υπάρχει και η κορυφή Αυγό που η πρόσβαση είναι πολύ πιο δύσκολη. Για τους λάτρεις του κυνηγιού η περιοχή ανήκει στην Ελεγχόμενη Κυνηγετική ζώνη του Κόζιακα με θηραματικά ζώα τον λαγό, την αλεπού, το κουνάβι, την νυφίτσα, και πολλά είδη πουλιών.\nΣτο Νεραϊδοχώρι επισκεφτείτε το σπήλαιο Καζάνια και θα μαγευτείτε από τους σταλακτίτες και τους σταλαγμίτες. Περπατήστε στο πέτρινο μονότοξο γεφύρι της Σμίξης που χτίστηκε από την οικογένεια των Χατζηπετραίων. Το μονοπάτι που ξεκινάει από το ξυλογέφυρο είναι πλακόστρωτο και υπάρχει τοίχος για να προστατεύει τους πεζούς. Πολλές είναι και οι πετρόχιστες βρυσες στο χωριό. Η βρύση Βαένι βρίσκεται στην κεντρική πλατεία, η Βρωμοβρύση στον παλιό δρόμο Νεραϊδοχωρίου Πύρρας, η βρύση Καραγιάννη στην κορυφή του χωριού κάτω από το ξωκλήσι του Αγίου Παντελεήμονα, και η Ταμπακού στην κεντρική πλατεία κάτω από την εκκλησία.\nDristela Resort **** τηλ: +30-24340 91350\nΑγνάντι **** τηλ: +30-2434091022\nΣαλέ Μαγκιώση *** τηλ: +30-2434091150\nΝιαβής ** τηλ: +30-2434091201\nΠατρικό ** τηλ: +30-2434091500\nΣτο Νεραϊδοχώρι στου Σουφλιά θα δοκιμάσετε καλοψημένα κρεατικά και πιάτα της ώρας. Στου Μαργαρίτη θα δοκιμάσετε ζαρκάδι, λαγό, αγριογούρουνο και ελάφι.\nΣτο Νεραϊδοχώρι Θα φτάσετε με το ΚΤΕΛ Τρικάλων. Πληροφορίες θα πάρετε στο τηλ: +30-2431073130.


Χ. Καφαντάρη: Η πρόταση του Αλ. Τσίπρα για ισότιμη συμμετοχή των δύο φύλων στα όργανα αποτελεί μια δικαίωση αιτημάτων του φεμινιστικού κινήματος - βίντεο | ΣΥΡΙΖΑ Συνασπισμός Ριζοσπαστικής Αριστεράς\nΣημεία συνέντευξης της βουλευτού Δυτ. Αθήνας ΣΥΡΙΖΑ ΠΣ, αντιπροέδρου επιτροπής περιβάλλοντος της Βουλής και αναπληρώτριας τομεάρχη Πολιτικής Προστασίας, 20.01.2022 στο τηλεοπτικό σταθμό ART tv και στην εκπομπή «Λόγος και Αντίλογος»\nH Χαρά Καφαντάρη Βουλευτής Δυτ. Αθήνας ΣΥΡΙΖΑ Π.Σ., Αναπληρώτρια Τομεάρχης Πολιτικής Προστασίας Κ.Ο ΣΥΡΙΖΑ και Αντιπρόεδρος της Ειδικής Μόνιμης Επιτροπής Προστασίας Περιβάλλοντος της Βουλής στις 20.01.2022, στον τηλεοπτικό σταθμό ARTκαι στην εκπομπή «ΛΟΓΟΣ ΑΝΤΙΛΟΓΟΣ», σχολίασε την επικαιρότητα και μεταξύ άλλων ανέφερε:\n«Η πρόσφατη πρόταση του Α. Τσίπρα σχετικά με την εκλογή αρχηγού και ηγεσίας -ΚΕ, από την κομματική βάση είναι αποτέλεσμα δημοκρατικής ωρίμανσης του κόμματός μας. Ο Πρόεδρος και η Κεντρική Επιτροπή θα εκλέγονται απευθείας από τα μέλη του κόμματος με καθολική ψηφοφορία και με ενιαία λίστα. Δίνεται έτσι ρόλος και λόγος στα μέλη του κόμματος. Ένα σοβαρό δημοκρατικό βήμα με αποδέκτες την κοινωνία και το κόμμα μας. Επίσης ένα κόμμα της προόδου, όπως ο ΣΥΡΙΖΑ ΠΣ δεν μπορεί να μην συγχρονίζεται με τη νέα ψηφιακή εποχή, έτσι η ψηφιακή αναβάθμιση και χρήση νέων τεχνολογιών είναι επίσης ένα σημαντικό βήμα. Τέλος, το 50%-50% άνδρες -γυναίκες στα όργανα, καθιστά το ΣΥΡΙΖΑ ΠΣ από τα πρώτα κόμματα πανευρωπαϊκά εφαρμογής της ισότητας στην πράξη.\nΑπό την αρχή της πανδημίας, ο ΣΥΡΙΖΑ ΠΣ ως υπεύθυνη αντιπολίτευση, έγκαιρα διατύπωσε συγκεκριμένες και τεκμηριωμένες προτάσεις και επεδίωξε πολιτική συναίνεση για λύσεις βασισμένες στην Επιστήμη και τις πραγματικές ανάγκες της Κοινωνίας. Άλλωστε μέσα σε αυτή τη λογική της συναίνεσης ο Α.Τσίπρας πρότεινε και κοινό Υπουργό Υγείας κάτι το οποίο ο κ . Μητσοτάκης ούτε καν το συζήτησε.\nΗ χώρα μας σε θανάτους από κορονοϊό είναι σχεδόν δύο φορές πάνω από το μέσο όρο των θανάτων της Ευρωπαϊκής Ένωσης, γιατί η κυβέρνηση του κ. Μητσοτάκη απέτυχε στην διαχείριση της πανδημίας.\nΗ κυβέρνηση του κ. Μητσοτάκη απέδειξε τα δύο αυτά χρόνια ότι δεν είναι ικανή να διαχειριστεί την πανδημία (αυξημένος αριθμός κρουσμάτων και θανάτων, πορεία εμβολιαστικού προγράμματος, και τα ψέμματα που είπε ο κ. Μητσοτάκης μέσα στη Βουλή σχετικά με τη έρευνα Λύτρα-Τσιόδρα) τα πράγματα θα χειροτερέψουν και έτσι είναι ώριμο το αίτημα πολιτικής αλλαγής.\nO ΣΥΡΙΖΑ ΠΣ από την αρχή της πανδημίας έκανε προτάσεις για ενίσχυση του ΕΣΥ, ουσιαστική επίταξη των ιδιωτικών κλινικών, εμβολιασμούς και καινούργιες θεραπείες.\nΗ κυβέρνηση του κ. Μητσοτάκη όπως «παρακολουθεί» την πανδημία, «παρακολουθεί» και την ακρίβεια και ενέργεια, τομείς στους οποίους απέτυχε παταγωδώς καθώς δεν έχει πάρει ουσιαστικά μέτρα αντιμετώπισης τους . Ο ΣΥΡΙΖΑ ΠΣ εδώ και 6 μήνες προειδοποιεί και προτείνει στην μείωση ή ακόμα και στην κατάργηση του ειδικού φόρου κατανάλωσης (ΕΦΚ) και πάταξη της αισχροκέρδειας με ελεγκτικούς μηχανισμούς και μείωση του ΦΠΑ σε είδη πρώτης κατανάλωσης.\nΤέλος, σχετικά με τον κατώτατο μισθό ο κ. Μητσοτάκης προεκλογικά είχε αναφέρει διπλάσια αύξηση του κατώτατου μισθού σε σχέση με την αύξηση της ανάπτυξης, όμως στην πράξη κάνει τα ελάχιστα. Την ίδια στιγμή οι μικρομεσαίες επιχειρήσεις αντιμετωπίζουν προβλήματα επιβίωσης τους και οι καταναλωτές βλέπουν τους λογαριασμούς του ηλεκτρικού ρεύματος και των πρώτων ειδών βασικής ανάγκης να αυξάνονται.


ΣΥΝΕΝΤΕΥΞΗ: Billi – Elements Tattoo\nΔημοσιεύτηκε 06-12-2014 στις 10:58Προβολές: 1374\n«Σημαντική πηγή έμπνευσης για έναν καλλιτέχνη η καθημερινότητά του»\nΟ Θεσσαλονικιός καλλιτέχνης και ιδιοκτήτης του Elements Tattoo Studio ανοίγει τα «χαρτιά» του στο tattoostudios.gr και το GreekTattoo Magazine και μιλά για τη ζωή και το πόσο έχει επηρεαστεί από την σχέση του με το τατουάζ.\nBilli, πότε ξεκίνησες να ασχολείσαι με το tattoo;\nΆρχισα να ασχολούμαι με το tattoo ερασιτεχνικά το 2009 και επαγγελματικά από το 2011 έως σήμερα.\nΕίχες ασχοληθεί επαγγελματικά με κάτι πριν από αυτό;\nΠριν ξεκινήσω το tattoo δούλευα σε διάφορα bar ως barman.\nΠοιες αποτελούν πηγές έμπνευσης για σένα στην τέχνη σου;\nΠηγή έμπνευσης αποτελεί η καθημερινότητα μου. Στη ζωή μας περιβάλλουν πολλά απλά και πιο σύνθετα πράγματα και καταστάσεις που δίνουν πάρα πολλά δημιουργικά ερεθίσματα στους καλλιτέχνες.\nΘυμάσαι ποιο ήταν το πρώτο tattoo που έκανες σε κάποιον άλλο;\nΤο πρώτο μου tattoo ήταν ένα ζωδιακό σύμβολο και μια ημερομηνία στα λατινικά, το θυμάμαι ακόμα σήμερα και γελάω.\nΈρχεται πολύς κόσμος σήμερα για coverups;\nΤα τελευταία χρόνια έχει αυξηθεί ο αριθμός των cover ups και ομολογώ πως κάποια κομμάτια είναι πραγματικά δύσκολα.\nΓιατί πιστεύεις ότι συμβαίνει αυτό;\nΠιστεύω ότι οφείλεται περισσότερο σε απερισκεψία των πελατών, ειδικότερα σε μικρές ηλικίες και λιγότερο στη μη υλοποίηση ενός σχεδίου από έναν καλλιτέχνη.\nΠως θα περιέγραφες την τεχνική σου;\nΔεν είμαι εγώ αυτός που θα κρίνω ή θα περιγράψω την τεχνική μου , αυτό μπορεί να το κρίνει και να το περιγράψει ο κόσμος.\nΠοιος είναι ο αγαπημένος σου καλλιτέχνης όσον αφορά το τατουάζ;\nΔεν έχω κάποιον συγκεκριμένο καλλιτέχνη κατά νου να αναφέρω που να μου αρέσει περισσότερο από τους άλλους. Θαυμάζω και έχω επιρροές πολλούς tattoo artists και το έργο τους όπως τους: Nikko Hurtado, Sergey Shanko, Zsolt Gomori , Moni Marino και πολλούς άλλους ακόμη.\nΠοιο είναι το πρώτο και το τελευταίο σου tattoo στο σώμα σου;\nΤο πρώτο μου tattoo το έκανα σε ηλικία 14 χρονών και ήταν το ψευδώνυμό μου. Το τελευταίο ημερολογιακά ήταν μόλις πριν από λίγες μέρες. Πρόκειται συγκεκριμένα για ένα Θιβετιανό σύμβολο. Πιστεύω πως δεν θα υπάρξει τελευταίο tattoo.\nΑσχολείσαι στην καθημερινή σου ζωή με την τέχνη και πέρα από τα tattoo;\nΝαι, η τέχνη είναι κάτι που με εκφράζει και με κάνει δημιουργικό. Ασχολούμαι συνεπώς με αυτή και πέρα από τα τατουάζ που «χτυπάω» καθημερινά στο στούντιο. Συγκεκριμένα, περνάω όσο ελεύθερο χρόνο μου απομένει ζωγραφίζοντας και μαθαίνοντας νέες τεχνικές, κάτι που απολαμβάνω πολύ.\nΠιστεύεις ότι για να ξεκινήσει κανείς σαν καλλιτέχνης πρέπει να βρεθεί δίπλα σε κάποιον άλλο επαγγελματία με εμπειρία ή μπορεί ενδεχομένως κάποιος να κάνει την αρχή και από μόνος σου;\nΝαι πιστεύω ότι είναι σίγουρα απαραίτητο να βρεθείς δίπλα σε κάποιον επαγγελματία στα πρώτα σου βήματα στο tattoo. Είναι πολύ δύσκολο έως αδύνατο να εξελιχθείς μόνος σου χωρίς βοήθεια αν δεν πάρεις τις σωστές βάσεις από την αρχή.\nΘεωρείς ότι το internet βοηθά κάποιον καλλιτέχνη να αναγνωριστεί;\nΝαι, το πιστεύω. Καλώς ή κακώς το internet είναι αυτή τη στιγμή ένα από τα πιο διαδεδομένα μέσα ενημέρωσης, στο οποίο έχεις τη δυνατότητα να διαφημίσεις τη δουλειά σου πολύ εύκολα και να την δει χιλιάδες κόσμου σε όλον τον κόσμο. Συνεπώς είναι ένα υπερπολύτιμο εργαλείο προώθησης της δουλειάς ενός καλλιτέχνη, είτε πρόκειται για tattoo artist, είτε για οποιονδήποτε άλλο πραγματοποιεί καλλιτεχνική δουλειά και θέλει να δημοσιοποιήσει και να διαδώσει το έργο του.\nΠοιο είναι το πιο περίεργο τατουάζ που σου έχουν ζητήσει να κάνεις;\nΔεν μπορώ να χαρακτηρίσω κάποιο tattoo ως περίεργο, μπορώ να επέμβω και να αλλάξω μια ιδέα, αλλά ο καθένας αποτυπώνει επάνω του αυτό που θέλει και είναι λάθος να το χαρακτηρίζουμε ως περίεργο.\nΟ Billi γεννήθηκε και μεγάλωσε στη Θεσσαλονίκη. Με το tattoo ξεκίνησε να ασχολείται από το 2009 και στη συνέχεια επέλεξε να το ακολουθήσει και ως επαγγελματική διέξοδο από το 2011, συνεχίζοντας με αυτό έως σήμερα. Μπορεί να μην έχει σπουδάσει σε κάποια σχολή καλών τεχνών, ωστόσο πήρε καλές βάσεις δίπλα σε παλιούς και έμπειρους tattoo artists και αγαπά την τέχνη με την οποία ασχολείται πέρα από τη δουλειά και στον λίγο ελεύθερο χρόνο που διαθέτει.


Γεύομαι και Μαγεύομαι – Εστιατόριο στο Θησείο – FoodTrails Magazine\nΑρχική>ΓΕΥΣΤΙΚΑ ΤΑΞΙΔΙΑ>Ανακαλύπτουμε>Γεύομαι και Μαγεύομαι – Εστιατόριο στο Θησείο\nΚατά τη διάρκεια ενός περιπάτου στα στενά του Θησείου, ανακαλύψαμε μια μικρή γωνιά που τράβηξε την προσοχή μας! Ένα ταβερνάκι γεμάτο κόσμο που διασκέδαζε τρώγοντας και πίνοντας με τη συνοδεία ζωντανής μουσικής. Δε μπορέσαμε να αντισταθούμε σε αυτή την εικόνα και μεμιάς βρεθήκαμε εντός.\nΟ χώρος απλός, αλλά το κλίμα ζεστό και παρεΐστικο. Η εξυπηρέτηση γρήγορη από δύο ευγενικούς και γελαστούς σερβιτόρους. Ο κατάλογος ικανοποιητικός με ποικιλία στα πιάτα ημέρας. Εμείς επιλέξαμε να δοκιμάσουμε σαλάτα “Γεύομαι και μαγεύομαι” (με πράσινα λαχανικά, προσούτο, γραβιέρα, κουκουνάρι και σως βασιλικού), χόρτα, σουφλέ τυριών με παστουρμά, ντοματοκεφτέδες, μελιτζάνα με ανθότυρο, κοτομπέικον λεμονάτο και μοσχαράκι κοκκινιστό που συνοδεύονταν από φρέσκιες τηγανιτές πατάτες. Ζητήσαμε να πιούμε κόκκινο ημίγλυκο κρασί (χύμα).\nΤο φαγητό ήταν αρκετά νόστιμο και προσεγμένο και οι μερίδες χορταστικές. Οι ντοματοκεφτέδες δε συμβάδιζαν με τα δικά μας γούστα, όμως μας αποζημίωσαν και με το παραπάνω η σαλάτα με τη δροσερή και ιδιαίτερη γεύση της, η μελιτζάνα με το ανθότυρο και το κρασί!\nΣτο τέλος της βραδιάς πληρώσαμε 15 € ο καθένας, τιμή που μας φάνηκε καλή για ένα ολοκληρωμένο γεύμα. Το “Γεύομαι και μαγεύομαι” αποτελεί μια όμορφη επιλογή για το μεσημεριανό σας γεύμα ή το βραδινό σας δείπνο!\nΘα το βρείτε: Νηλέως 11, Θησείο.\nΤηλέφωνο επικοινωνίας: 210 345 2802\nΠροηγούμενο Δυόσμος & Κανέλλα: Εστιατόριο στο Βόλο\nΕπόμενο Ταβέρνα “Ουσίες κι…” στην Καστοριά


Σε κατάληψη το Γραφείο Προσωπικού της ΔΕΥΑΚ για τις απολύσεις - Kalamata Journal\nΠέμπτη, 15 Νοεμβρίου 2012 11:52\nΣε κατάληψη το Γραφείο Προσωπικού της ΔΕΥΑΚ για τις απολύσεις\n«ΒΡΙΣΚΟΜΑΣΤΕ ΣΕ ΠΟΛΕΜΟ»\nΚατάληψη επ’ αόριστον κάνει το Σωματείο Εργαζομένων στη ΔΕΥΑΚ, στο γραφείο προσωπικού της Δημοτικής Επιχείρησης, σε μια προσπάθεια να καταστεί ανέφικτη η αποστολή στοιχείων για την προώθηση της διαδικασίας των απολύσεων, όπως έχει αποφασίσει η τρικομματική κυβέρνηση.\nΗ κατάληψη αποφασίστηκε ομόφωνα σε έκτακτη συνεδρίαση της Γενικής Συνέλευσης του Σωματείου. Ειδικότερα οι εργαζόμενοι αποφάσισαν: «1. Να καταλάβουμε όλες τις επίκαιρες θέσεις, από όπου θα μπορούσαν να αντληθούν και να σταλούν στοιχεία εργαζομένων, μέσω των οποίων θα δρομολογηθούν εξελίξεις απολύσεων. 2. Να ζητήσουμε έκτακτο Διοικητικό Συμβούλιο της ΔΕΥΑΚ, για να διεκδικήσουμε απόφαση άρνησης οποιασδήποτε απόλυσης και ταυτόχρονα διεκδίκησης προσλήψεων που έχει ανάγκη η υπηρεσία».\nΤο Σωματείο τονίζει ακόμη στην απόφασή του ότι «βρισκόμαστε σε πόλεμο, όλοι για έναν και ένας για όλους», ενώ διαβεβαιώνει: «Το Διοικητικό Συμβούλιο του Σωματείου είναι αποφασισμένο να αναλάβει την ευθύνη και να υποστεί τις οποιεσδήποτε συνέπειες των παραπάνω ενεργειών. Καλούμε την Ομοσπονδία μας ΠΟΕ-ΔΕΥΑ και τα σωματεία των εργαζομένων στις ΔΕΥΑ να κινηθούν στην ίδια κατεύθυνση με γρήγορους ρυθμούς παίρνοντας ανάλογες αποφάσεις. Καλούμε τον Πρόεδρο της Ομοσπονδίας μας να συγκαλέσει έκτακτο Γενικό Συμβούλιο λόγω της κρισιμότητας της κατάστασης».\nΠερισσότερα σε αυτή την κατηγορία: « «Εγκληματικό και ανήθικο» η απόλυση δημοτικών υπαλλήλων, λέει ο Π. Νίκας Οι νεκροί του Πολυτεχνείου »


Θα μπορούμε σύντομα να συνδέσουμε Bluetooth ακουστικά στο Switch και να εγκαταλείψουμε τους μετατροπείς;\n12/04/2021 5:31 μμ.\nΤο Nintendo Switch υποστηρίζει Bluetooth 4.1, για τη σύνδεση της κονσόλας με τα χειριστήρια. Αν και δεν υποστηρίζονται οι συσκευές ήχου, ίσως αυτό να αλλάξει σύντομα.\nΌπως αναφέρει το Nintendo Life, το τελευταίο firmware update (v12.0.0) κυκλοφόρησε στις 5 Απριλίου, και dataminers που το εξέτασαν βρήκαν αναφορές οι οποίες δείχνουν υποστήριξη ήχου στον οδηγό του Bluetooth. Αυτό είναι σημαντικό, διότι αυτή τη στιγμή για να συνδέσεις Bluetooth ακουστικά στο Switch πρέπει να αγοράσεις επιπλέον μετατροπείς.\nΤα νέα για την υποστήριξη Bluetooth ήχου προήλθαν από τον OatmealDome, ο οποίος πειραματίζεται τροποποιώντας το Switch και σε σχετικό tweet παραδέχτηκε ότι "Δεν είmαι σίγουρος εάν οτιδήποτε χρησιμοποιεί αυτή τη νέα υποστήριξη, ακόμη. Επίσης, δεν εγγυώμαι ότι θα χρησιμοποιηθεί ποτέ." Οι αναφορές δείχνουν ξεκάθαρα λειτουργίες που επιτρέπουν το άνοιγμα, το κλείσιμο, την έναρξη, και τη διακοπή της αναπαραγωγής ήχου, οπότε, ελπίζουμε ότι η Nintendo ετοιμάζει την επίσημη υποστήριξη. Δεν υπάρχει κάτι στις σημειώσεις έκδοσης, άρα και να σχεδιάζει κάτι, η Nintendo δεν είναι έτοιμη να προβεί σε επίσημες ανακοινώσεις.\nΕν τω μεταξύ, όλα τα βλέμματα είναι στραμμένα στο αν θα κυκλοφορήσει νέο μοντέλο Switch. Η Nvidia έχει τερματίσει την παραγωγή των Tegra chip που χρησιμοποιεί η Nintendo στα τωρινά μοντέλα, και υπάρχουν αναφορές ότι το επόμενο μοντέλο θα έχει μεγαλύτερη OLED οθόνη και 4K έξοδο για την τηλεόραση.


ΒΥΖΑΝΤΙΝΟΣ ΠΟΛΙΤΙΣΜΟΣ/Βιβλία | Κριτικές βιβλίων (Diavasame.gr)\n«Κατά τους έντεκα αιώνες που μεσολάβησαν από τον Μεγάλο Κωνσταντίνο έως τον Κωνσταντίνο Παλαιολόγο, ο τρόπος ζωής του μέσου κατοίκου της Βυζαντινής Αυτοκρατορίας άλλαξε επανειλημμένα. Αυτό που παρέμεινε σταθερό, πάντως, ήταν η πεποίθηση του πολίτη ότι ανήκε στην πιο πολιτισμένη εκδοχή του ανθρώπινου είδους, όντας συνειδητά απόγονος των Ρωμαίων, συνειδητά ορθόδοξος χριστιανός, συνειδητά κληρονόμος του ελληνικού πνεύματος και της ελληνικής καλαισθησίας» (σελ. 248).\nΟ Βρετανός Σερ Στήβεν Ράνσιμαν (1903-2000) ήταν ένας από τους σημαντικότερους ιστορικούς του 20ού αιώνα. Ξεκίνησε να μαθαίνει ελληνικά, λατινικά και γαλλικά από την ηλικία των έξι ετών. Στα πλαίσια της μελέτης των πηγών της Μεσαιωνικής ιστορίας έμαθε αρκετές δυτικές γλώσσες, καθώς επίσης και τουρκικά, περσικά, εβραϊκά, αραβικά, συριακά, γεωργιανά και αρμένικα. Σπούδασε και αργότερα δίδαξε Ιστορία στο Τρίνιτι Κόλετζ του Κέμπριτζ. Δίδαξε Βυζαντινή Τέχνη και Ιστορία στο Πανεπιστήμιο της Κωνσταντινούπολης. Επισκεπτόταν πολύ συχνά την Αθήνα, τη Μονεμβασιά και το Άγιο Όρος, στο οποίο και βαφτίστηκε, λίγο πριν πεθάνει, ασπαζόμενος την Ορθοδοξία.\nΤο πνευματικό του έργο ουσιαστικά, τον ταύτισε με τη Βυζαντινή Ιστορία και χρίστηκε ιππότης από τη Βασίλισσα της Αγγλίας, ενώ τιμήθηκε και με το βραβείο Ωνάση. Το magnum opus του είναι το τρίτομο έργο «Ιστορία των Σταυροφοριών», το οποίο άσκησε καταλυτική επίδραση στην παγκόσμια ιστορική ακαδημαϊκή κοινότητα, κυρίως λόγω της αρνητικής στάσης του προς τους Σταυροφόρους και της αντίστοιχης ευνοϊκής προς τους μουσουλμάνους και τους Βυζαντινούς, αποκαλύπτοντας και καταδεικνύοντας τους πραγματικούς βαρβάρους.\nΤο κλασικό έργο «Βυζαντινός Πολιτισμός», το οποίο πρωτοεκδόθηκε το 1933, συνεχίζει να συναρπάζει και επανακυκλοφόρησε πρόσφατα σε νέα μετάφραση. Όπως ο ίδιος ο συγγραφέας προλογίζει, σκοπός του βιβλίου είναι να μεταδώσει στον αναγνώστη μια γενική εικόνα της ανατολικής Ρωμαϊκής Αυτοκρατορίας, του πολιτισμού και της ιστορίας της, σε μία εκτεταμένη χρονική περίοδο έντεκα αιώνων. Το Βυζάντιο ξετυλίγεται στα μάτια του αναγνωστικού κοινού σε όλες τις πτυχές του, διαμέσου της εξαιρετικής αφηγηματικής ικανότητας του συγγραφέα και της ευσύνοπτης και εισαγωγικής παρουσίασης του συνόλου των πεδίων που συνιστούν την Αυτοκρατορία. Αρωγός στη χαρισματικά απολαυστική γραφή καθίσταται η υποδιαίρεση του βιβλίου σε δώδεκα κεφάλαια, τα οποία εστιάζουν σε συγκεκριμένους τομείς του Βυζαντινού πολιτισμού.\n«Η Βυζαντινή Αυτοκρατορία επί αιώνες είχε λειτουργήσει ως ανάχωμα της χριστιανικής Ευρώπης, είχε συμβάλει ώστε αρκετοί λαοί να υπερβούν το στάδιο της βαρβαρότητας, είχε εκπολιτίσει χώρες και έθνη. Επί σχεδόν έντεκα αιώνες η Κωνσταντινούπολη ήταν, κατά κάποιον τρόπο, ο φάρος του κόσμου… Η Κωνσταντινούπολη θα γινόταν στο εξής πρωτεύουσα μιας αυτοκρατορίας βασισμένης στην ωμή βία, την αμάθεια, τη μεγαλοπρέπεια χωρίς αισθητική: της Οθωμανικής» (σελ. 413-414).\nΤο πανόραμα της Βυζαντινής Ιστορίας αρχίζει από την παρακμή του ρωμαϊκού κόσμου και την ίδρυση της Κωνσταντινούπολης και ένα ιστορικό διάγραμμα έως την πτώση της. Στη συνέχεια η αφήγηση επικεντρώνεται στα στοιχεία που συνέβαλαν στη μακροημέρευση της Αυτοκρατορίας, όπως στους αυτοκρατορικούς νόμους και στο δικαιακό σύστημα. Ένας ακόμη πυλώνας ήταν η κρατική διοίκηση, ο τρόπος διακυβέρνησης, η φορολογία, η πολιτική οργάνωση και οι μεταρρυθμίσεις. Σημαντική αναφορά αποδίδεται στον ρόλο του κλήρου, της Εκκλησίας και του ορθόδοξου πνεύματος ευρύτερα. Βαρύνουσα σημασία στην πορεία του Βυζαντίου ανά τους αιώνες έχει ο στρατός, ο στόλος και οι διπλωματικοί ελιγμοί, όπως και το εμπόριο και η οικονομική δομή της κοινωνίας.\n«Οι Τούρκοι ήταν λαός με πρωτόγονες εν πολλοίς συνήθειες, ποιμενικός και όχι γεωργικός, με επεκτατικές αλλά και καταστροφικές τάσεις. Όπου είχαν εγκατασταθεί, η γη είχε πάψει να καλλιεργείται, δρόμοι και υδραγωγεία καταστρέφονταν» (σελ. 71-72).\nΟ αναγνώστης θα έρθει σε άμεση εξοικείωση με την αστική και την αγροτική ζωή των κατοίκων, την εκπαίδευση και τη μόρφωσή τους, καθώς και με τη βυζαντινή τέχνη και λογοτεχνία, όπως και με τις αλληλεπιδράσεις του Βυζαντίου με τους γειτονικούς αλλά και μακρινούς λαούς. Αυτό που κατορθώνει ο συγγραφέας με τόσο ανεπιτήδευτο λόγο και χωρίς ίχνος πομπώδους ύφους και δυσνόητων εννοιολογικών εκφράσεων, είναι ότι απευθύνεται στον ίδιο βαθμό τόσο στον αρχάριο και ενθουσιώδη αναγνώστη, ο οποίος έρχεται για πρώτη φορά σε επαφή με τη Βυζαντινή Αυτοκρατορία, όσο και στον εμβριθή μελετητή της, ο οποίος θα ανακαλύψει δεδομένα και χαρακτηριστικά του βυζαντινού πολιτισμού που είτε του είχαν διαφύγει, είτε δεν είχαν προσεγγιστεί μέχρι τώρα.\n«Προφητείες γραμμένες σε κίονες και σε σοφά βιβλία μιλούσαν όλες για την ημέρα όπου δεν θα υπήρχε πια αυτοκράτορας. Για τις τελευταίες ημέρες της Βασιλεύουσας, για το τέλος του πολιτισμού» (σελ. 306).


Κωδικός Προϊόντος: 020223091\nΤο δάσος είναι αγαπημένος προορισμός για πολλούς ανθρώπους. Αποτελεί συνώνυμο της γαλήνης και της παρθένας φύσης. H Mυστική ζωή των δέντρων ρίχνει φως στην πυκνή βλάστηση του δάσους και εμβαθύνει εντυπωσιακά σε ένα μυστηριώδες σύμπαν... Στο δάσος συμβαίνουν εκπληκτικά πράγματα: Τα δέντρα επικοινωνούν μεταξύ τους. Δε μεγαλώνουν μόνο στοργικά τα μικρά τους, αλλά επίσης φροντίζουν τους ηλικιωμένους και άρρωστους γείτονές τους. Απίστευτο; Κι όμως αληθινό! Ο διακεκριμένος δασολόγος Peter Wohlleben εμβαθύνει στην κρυφή ζωή των δέντρων και μας παρουσιάζει μια εντελώς καινούρια θεώρηση του δάσους – φέρνοντας έτσι στο φως εκπληκτικά στοιχεία. Τα δέντρα έχουν μνήμη, ανταλλάσσουν μηνύματα, αισθάνονται πόνο, παθαίνουν εγκαύματα από τον ήλιο και κάνουν ρυτίδες. Κάποια δέντρα, όπως οι βελανιδιές, επικοινωνούν μεταξύ τους με χημικές αρωματικές ουσίες. Όταν, για παράδειγμα, ένα δέντρο δεχτεί επίθεση από έντομα, εκπέμπει αρωματικές ουσίες και όλα τα δέντρα της ευρύτερης περιοχής που λαμβάνουν το μήνυμα αυτό οπλίζονται κατάλληλα... «Το βιβλίο της χρονιάς δεν είναι ένα σπουδαίο μυθιστόρημα, είναι το δοκίμιο Η μυστική ζωή των δέντρων, ένα υπέροχο βιβλίο που ξυπνάει μέσα μας μια αρχέγονη, παιδική σχεδόν, περιέργεια για τη φύση που μας περιβάλλει». Denis Scheck, Die Zeit\nΚανονική τιμή 23,70 € Τιμή 17,78 €\nΤα μπλουζ δεν είναι αμερικανική μουσική επινόηση (ούτε και το Πυθαγόρειο Θεώρημα είναι επινόηση του Πυθαγόρα). Ήταν οι αφρικανοί σκλάβοι που έπαιζαν μπλουζ στην Αμερική - οι πρόγονοι αυτών των αφρικανών "μουσικών" χρησιμοποιούσαν, στην πρωτόγονη μουσική τους, τις ίδιες φυσικές νότες που "έπαιζαν" οι Κινέζοι, οι Ινδοί και οι αρχαίοι Έλληνες, χωρίς να έχουν την παραμικρή συνεννόηση για τις "μελωδίες" που απολάμβαναν. Η αρχέγονη μουσική δημιουργούσε ένα ευχάριστο αίσθημα - ο "μουσικός" ένιωθε την ψυχή του να αγαλλιάζει, χωρίς να σκέφτεται το πώς και το γιατί. Ο πρώτος θνητός που προβληματίστηκε, πριν από 2.600 χρόνια, για ποιο λόγο συμβαίνει κάτι τέτοιο ήταν ο Πυθαγόρας από τη Σάμο. Δεν είχε μουσικές φιλοδοξίες. Όμως, ως φιλόσοφος και μέγας μαθηματικός (στον οποίο αποδόθηκε, το ήδη γνω\nΚανονική τιμή 20,20 € Τιμή 15,15 €\nΚανονική τιμή 23,60 € Τιμή 17,70 €


Το Μέγαρο Μαξίμου και η ιστορία του | Η ΡΟΔΙΑΚΗ\nΤο Μέγαρο Μαξίμου και η ιστορία του\nΗμερομηνία 25/02/19 17:35\nΓράφει ο Απόστολος Κωνσταντάκης\nΓεωπόνος - Ζωοτέχνης, Επίτιμος Δ/ντής Σταθμού Γεωργικής Έρευνας Ρόδου\nΑργά ή γρήγορα θα γίνουν εθνικές εκλογές. Στη συνέχεια ο ένοικος του Μεγάρου Μαξίμου θα αλλάξει ή θα παραμείνει αυτός που κατοικεί σήμερα.\nΕσύ, αναγνώστη, τι γνωρίζεις για το Μέγαρο Μαξίμου; Ίσως διαβάζοντας αυτό το άρθρο να διαμορφώσεις γνώμη για το πού ανήκε, ποιος το έκτισε και πώς κατέληξε να γίνει το γραφείο του Έλληνα πρωθυπουργού.\nΤο Μέγαρο Μαξίμου στην οδό Ηρώδου του Αττικού, είναι σήμερα γνωστό ως πρωθυπουργικό γραφείο.\nΕίναι ένα νεοκλασικό κτίριο με ένα ενδιαφέρον παρελθόν, όπως άλλωστε όλα τα νεοκλασικά κτίρια της Αθήνας. Θεμελιώθηκε το 1912 στην οδό Ηρώδου Αττικού 19 για λογαριασμό του τραπεζίτη εκ Χίου Αλέξανδρου Μιχαληνού, στο σημείο που ήταν ένας εκ των βασιλικών κήπων.\nΟ Αλέξανδρος Μιχαληνός όταν νυμφεύεται την ωραιοτάτη πρώην κυρία Τζίφου Ειρήνη, αποφασίζει την οικοδόμηση νέου Μεγάρου, μεγαλύτερου και πιο άνετου από αυτό που έμενε στο νεοκλασικό κτίριο της Νεοφύτου Βάμβα 9. Κατά τη διάρκεια όμως της ανέγερσης της κατοικίας του στην οδό Ηρώδου Αττικού, ο Αλέξανδρος Μιχαληνός πεθαίνει από την Ασιατική γρίπη το 1914 και η κατοικία αυτή μαζί με όλη του την περιουσία περιήλθε στη χήρα του.\nΤο 1916 η χήρα του Μιχαληνού, η οποία εν τω μεταξύ είχε παντρευτεί σε τρίτο γάμο τον Δημήτριο Μάξιμο, πούλησε την οικία στον Λεωνίδα Εμπιρίκο. Το 1921 ξαναγόρασε το ημιτελές, έως τότε Μέγαρο. Στη συνέχεια και αφού ολοκληρώθηκαν οι εργασίες στο σπίτι, η οικογένεια Μαξίμου εγκαταστάθηκε σ’ αυτό.\nΟ Δημήτριος Μάξιμος, που διετέλεσε πρωθυπουργός της Ελλάδος από τον Ιανουάριο του 1947 έως τον Αύγουστο του ιδίου έτους, υπήρξε ιδιαίτερα φιλότεχνος, εκόσμησε τους τοίχους του Μεγάρου με περίφημους ζωγραφικούς πίνακες.\nΤο κτίριο χρησιμοποιήθηκε κατά τη διάρκεια της κατοχής από τις γερμανικές αρχές, ως κατοικία του Γερμανού ναυάρχου των δυνάμεων Αιγαίου. Το 1952 το Ελληνικό Δημόσιο αγόρασε το Μέγαρο από τον Δημήτριο Μάξιμο για να χρησιμοποιηθεί ως επίσημος ξενώνας διαφόρων προσωπικοτήτων.\nΗ κυβερνητική επιτροπή είχε εκτιμήσει την αξία του σε 11 δισεκατομμύρια δραχμές.\nΟ Δημήτριος Μάξιμος δέχθηκε να το παραχωρήσει με τα μισά χρήματα των 5,5 δισεκατομμυρίων δραχμών, αλλά προσέφερε και την επίπλωση της οικίας του μαζί με τους πίνακες που βρίσκονταν σ’ αυτήν. Η κυβέρνηση για να τιμήσει την προσφορά του Δημητρίου Μάξιμου, δήλωσε μέσω του προέδρου της, ότι το κτίριο θα διατηρήσει το αρχικό όνομά του, δηλαδή Μέγαρο Μαξίμου.\nΟ Δημήτριος Μάξιμος ήταν οικονομολόγος και πολιτικός. Γεννήθηκε στην Πάτρα το 1873. Σπούδασε νομικά στην Αθήνα και οικονομικές επιστήμες στην Ιταλία. Υπάλληλος της Εθνικής Τράπεζας προήχθη το 1920 σε διοικητή της.\nΜετά το 1922 εξαναγκάσθηκε σε παραίτηση. Το 1933-35 διετέλεσε υπουργός Εξωτερικών της κυβερνήσεως Παναγή Τσαλδάρη. Όπως αναφέραμε, στις 24 Ιανουαρίου 1947 του ανατέθη η εντολή σχηματισμού Κυβερνήσεως. Παρέμεινε πρωθυπουργός μέχρι τις 29 Αυγούστου 1947, οπότε και αποσύρθηκε από την πολιτική. Πέθανε το 1955.\nΩς ξενώνας προσωπικοτήτων, όπως αρχικά χρησιμοποιήθηκε, το Μέγαρο Μαξίμου, φιλοξένησε πρώτα τον πρόεδρο της τουρκικής Δημοκρατίας Τζελάλ Μπαγιάρ και ακολούθησαν ο αυτοκράτορας της Αιθιοπίας Χαϊλέ Σελασιέ, ο βασιλιάς Φεϊζάλ, ο Ιταλός πρωθυπουργός Ντε Γκάσπερι, ο Κανγκελάριος της Δυτικής Γερμανίας Αντενάουερ, ο στρατάρχης Τίτο και άλλες προσωπικότητες.\n19/03 - 12:15:02-7556\n22/03 - 19:00:02-6752\n22/03 - 13:30:01-6534\n22/03 - 12:15:01-6108\n22/03 - 16:58:55-3639


Greek Zorro: Μπουνάτσα με κορμί μπουγάτσα\nΜπουνάτσα με κορμί μπουγάτσα\nΗ εκλεκτή του Ζαχόπουλου (του γιου) έχει πρόταση. Τη διαβάσαμε στη σημερινή Espresso. Κρίνουμε ότι της ταιριάζει. Αντιγράφουμε από το site της εφημερίδας:\n«Τύφλα να 'χει η Σάρον Στόουν! Το "Βασικό ένστικτο" της Στέλλας Μπεζαντάκου φέρνει... θύελλες στο τηλεοπτικό τοπίο. Σύμφωνα με πληροφορίες της "Espresso", έγινε πρόταση στη sexy τραγουδίστρια να παρουσιάσει το δελτίο καιρού στο...\n...Extra 3 κι εκείνη το σκέφτεται. Βέβαια, το να γίνει έτσι ξαφνικά το αντίπαλον δέος της «δοκιμασμένης» Πετρούλας Κωστίδου δεν θα είναι σίγουρα καθόλου εύκολη υπόθεση. Η Στέλλα το γνωρίζει αυτό κι έτσι κάνει συζητήσεις για διαφορετικό concept. Παράλληλα, συζητεί με στελέχη του καναλιού για ακόμη μία εκπομπή. Εκείνο όμως που την ενδιαφέρει πάνω απ' όλα είναι το καινούργιο της r’n’b τραγούδι, που παρουσίασε την Κυριακή το βράδυ σε γνωστό οριεντάλ κλαμπ στο Μπουρνάζι. Μάλιστα, εκεί έκανε εντυπωσιακή εμφάνιση με λιμουζίνα (!) και «καυτό» outfit. Ανανεωμένη κι ευδιάθετη τραγούδησε το «Βασικό ένστικτο» και με τη βοήθεια παρτενέρ επιδόθηκε σε χορευτικές φιγούρες που θύμισαν στους παρευρισκόμενους... αεροπλανικά κόλπα!\nΑμέσως μετά το Πάσχα, η τραγουδίστρια θα κάνει και τη φωτογράφηση για το εξώφυλλο του CD της που όπως μάθαμε, θα είναι αρκετά τολμηρή. Συγκεκριμένα, θα φωτογραφηθεί φορώντας μόνο τις ψηλοτάκουνες γόβες της! Αλλες λεπτομέρειες για το concept της φωτογράφησης δεν αποκαλύπτει, αλλά, όπως λέει η ίδια σε φίλους και συνεργάτες, το αποτέλεσμα θα είναι άκρως... καλλιτεχνικό. Το βράδυ της Ανάστασης και την Κυριακή του Πάσχα, η Στέλλα Μπεζαντάκου θα εμφανιστεί σε νυχτερινό κέντρο της Δράμας, ιδιαίτερης πατρίδας του Σταύρου Δαϊλάκη. Δεν γνωρίζουμε αν ο βουλευτής της Νέας Δημοκρατίας, για το χατίρι του οποίου η τραγουδίστρια έστειλε μέχρι κι επιστολή στον πρωθυπουργό, πρόκειται να διασκεδάσει σε ένα από τα πρώτα τραπέζια. Εκείνο που μάθαμε πάντως είναι ότι οι fans της την περιμένουν πώς και πώς! Στη Δράμα, σύμφωνα με πληροφορίες, θα τη συναντήσει και ο σύντροφός της Θανάσης Ζαχόπουλος. Η Θεσσαλονίκη άλλωστε -όπου εκείνος διαμένει- είναι σχεδόν δίπλα, οπότε δεν θα δυσκολευτούν και πολύ να ανταλλάξουν το φιλί της αγάπης μετά την Ανάσταση. Εκτός και αν αλλάξουν γνώμη την τελευταία στιγμή και πάει εκείνη να τον βρει στη συμπρωτεύουσα».\nσχόλιο zorro: προτείνουμε για συμπαρουσιαστή Άρη Σπίνο, χορευτικά σκετς έκπληξη από τον Μάκη Γιομπαζολιά και δωρεάν διανομή δραμαμινών στους τηλεθεατές.\nΑναρτήθηκε από Zorro στις 12:48 μ.μ.


Apple malware iOS\nΠαρασκευή, 21/05/2021 · Νίκος Καϊμακάμης Apple malware iOS\nΕίναι καιρός να σταματήσει να ισχύει ένας μύθος που θέλει τους Mac να είναι ελεύθεροι από το malware. O Graig Federighi της Apple, στο πλαίσιο της κατάθεσής του στη δίκη Apple-Epic Games τα λέει… έξω από τα δόντια.\nΟ αντιπρόεδρος του τμήματος ανάπτυξης λογισμικού στην Apple, ο Graig Federighi, έδωσε λεπτομέρειες για το ζήτημα της εισβολής malware στο macOS, θεωρώντας ότι πρέπει να γίνει ξεκάθαρο ότι υπάρχει κακόβουλο λογισμικό και για τις συσκευές της Apple. To στοιχείο που τόνισε, στο πλαίσιο της κατάθεσης του στη δίκη Apple – Epic Games, είναι ότι το macOS αντιμετωπίζει αρκετά ζητήματα ασφαλείας με κακόβουλο λογισμικό, ενώ η κατάσταση το iOS φαίνεται να είναι καλύτερη.\nΗ παρομοίωση που έκανε ο ίδιος για την ασφάλεια λογισμικού ήταν ότι η πλατφόρμα του MacOS μοιάζει με την οδήγηση ενός αυτοκινήτου, όπου για να είσαι ασφαλής θα πρέπει να τηρείς κάποιους βασικούς κανόνες. Το iOS το παρομοίασε με ένα εργαλείο που είναι ασφαλές ακόμα και για ένα παιδί, επομένως έχει σχεδιαστεί με άλλους όρους.\nΜε απλά λόγια το macOS θα το “κλειδώνουν” σιγά σιγά μέχρι να φτάσει το επίπεδο του iOS και μετά θα φτιάξουν ένα εννιαίο λειτουργικό.


Το Tribulus terrestris είναι ένα εκχύλισμα από βότανα, το οποίο αυξάνει το επίπεδο τεστοστερόνης κατά περισσότερο από 30% και είναι υπεύθυνο για την ανάπτυξη των μυών. Αυξάνει την αντοχή, την απόδοση, τη δύναμη, υποστηρίζει την αποκατάσταση και τη σεξουαλική δραστηριότητα. Το Gym Beam tribulus περιέχει 600mg tribulus ανά δισκίο.\nΕιδική Τιμή 9,40 € Κανονική Τιμή 0,00 € Κόστος Αποστολής από 5.50 €\nΕπιλέξτε μια ενέργεια...120 ταμπ.\nΜάκα 120 kaps - GymBeam 120 kaps.\nΜονοϋδρική Κρεατίνη 100% - GymBeam 500 g - bez príchute\nBCAA 1500 + Λυσίνη 300 tab - GymBeam + ΔΩΡΑ 300 Tbl.\nΛεπτομέρειες Αξιολογήσεις 119 Βίντεο Περισσότερες Πληροφορίες Ερωτήσεις Προϊόντος Επιλογές Προϊόντος\nTribulus Terrestris υποστηρίζει φυσικά την αύξηση των μυών, τις καλύτερες επιδόσεις, τη δύναμη και την ανάρρωση\nΤο Tribulus Terrestris είναι ένα ισχυρό εκχύλισμα από ένα φυτό που ονομάζεται Tribulus Terrestris ή Bindii, το οποίο έχει ήδη χρησιμοποιηθεί από αρχαίους θεραπευτές στην Κίνα, την Ινδία και τη Μεσοποταμία. Χρησιμοποιήθηκε για την αύξηση της γονιμότητας και της αναζωογόνησης τους σώματος και χρησιμοποιείται μέχρι σήμερα ακόμη και στην ιατρική λόγω του ευρέος φάσματος επίδρασης και έως 95% της περιεκτικότητας σε σαπωνίνες – το δραστικό συστατικό είναι το Tribulus. Είναι κατάλληλο για άτομα με εκρηκτικό τύπο άσκησης, για αύξηση της αντοχής και στήριξη της μυϊκής ανάπτυξης. Το Tribulus Terrestris είναι το τέλειο διεγερτικό για φυσικές επιδόσεις, αυξημένη δύναμη, αντοχή, αποκατάσταση μυών, ενώ ταυτόχρονα βοηθά στη σεξουαλική δραστηριότητα.\nΤο Tribulus είναι μια φυσική εναλλακτική λύση σε συνθετικούς παράγοντες αναβολικών ορμονών. Υποστηρίζει τη σύνθεση πρωτεϊνών και τη θετική ισορροπία του αζώτου\nTribulus Terrestis και τα αποτελέσματα του;\nυποστηρίζει την αναδόμηση των μυών\nδιεγείρει την ανάπτυξη των μυών,\nυποστηρίζει την αύξηση της αντοχής,\nαυξάνει τη φυσική απόδοση,\nαυξάνει τη σεξουαλική δραστηριότητα και βελτιώνει τη λίμπιντο,\nυποστηρίζει τη αυξημένη σπερματογένεση,\nέχει θετικό αντίκτυπο στην σωστή λειτουργία του ανοσοποιητικού συστήματος.\nΤο Tribulus Terrestris είναι σχεδιασμένο για αθλητές που θέλουν να αυξήσουν τη μυϊκή μάζα και τη σεξουαλική δραστηριότητα τους. Ως εκ τούτου είναι κατάλληλο για όλα τα αθλήματα που έχουν σωματική καταπόνηση.\nΕκχύλισμα Tribulus Terrestris, Μικροκρυσταλλική κυτταρίνη (Ε460), Φυσικό στεατικό μαγνήσιο Ε470 και φωσφορικό ασβέστιο E341.\nΓια τους αθλητές έως 80 κιλά συνιστάται να λαμβάνετε ως 2 ταμπλέτες ημερησίως (μια το πρωί και μια το βράδυ) και εάν είστε πάνω από 80 κιλά, μπορείτε να πάρετε ως 3 δισκία (1 το πρωί και το 2 το βράδυ). Συνιστούμε ένα διάλειμμα 4 εβδομάδων μετά την ολοκλήρωση του συνόλου του πακέτου.\nΠροσοχή: Δεν είναι κατάλληλα για έγκυες, θηλάζουσες γυναίκες και παιδιά!\nΠίνακας θερμιδικής αξίας:\n1 δόση (2 δισκία)\nΕνεργειακή αξία 3,3 kJ / 0,7 kcal\n100 % (86 reviews)\n80 % (12 reviews)\n20 % (16 reviews)\nΌλες οι Αξιολογήσεις Tribulus Terrestris 120 tbl - GymBeam\nReviews in other countries (118)\nΑξιολογείτε:Tribulus Terrestris 120 tbl - GymBeam


ΠΑΟΚ - Παναθηναϊκός 2-3 | SDNA\nΓήπεδο Τούμπας / Novasports 1HD\nΤελευταία ανανέωση: 31 Μαΐου 2017, 23:35\nΟ μάγκας Παναθηναϊκός, αν και μισός, απέδειξε στην Τούμπα ότι ήταν η καλύτερη ομάδα των πλέι οφ! Έχασε λόγω της αφαίρεσης το σεντόνι αλλά πήρε περήφανο διπλό (2-3) επί του τραγικού απόψε ΠΑΟΚ και τον άφησε με πικρή γεύση.\nΣτο τέλος έφτασε να παίζει με τον Πίσπα σέντερ-φορ, τον Χατζηγιοβάννη δεξί φτερό και τον Ευαγγέλου ως αμυντικό χαφ. Βρέθηκε δύο φορές πίσω στο σκορ, έχασε μέσα στο ματς τους Κουλιμπαλί και Νούνο Ρέις λόγω τραυματισμού κι όμως τίποτα δεν στάθηκε αφορμή για να κάμψει τον Παναθηναϊκό.\nΟι πράσινοι ισοφάρισαν δύο φορές και με γκολ του Μολίνς στις καθυστερήσεις πήραν μάγκικα το 2-3 και άφησαν τον ΠΑΟΚ εκτός Champions League.\nΟ Παναθηναϊκός επέλεξε να κάνει επιθέσεις στο πρώτο ημίχρονο προς την πλευρά που βρίσκεται η Θύρα 4, ακριβώς όπως στον πρόσφατο επαναληπτικό ημιτελικό κυπέλλου. Συμπτωματικά, η εικόνα των πρώτων λεπτών ήταν καρμπόν με εκείνο το ματς. Οι παίκτες του Ουζουνίδη επέλεξαν πρέσινγκ ψηλά στα 3/4 του γηπέδου και έδειξαν να γεμίζουν καλύτερα το γήπεδο στα πρώτα λεπτά.\nΟ Ζέλικο Μπρκιτς πήγε να κάνει τη γκάφα της χρονιάς (3’), όταν μετά από… τσαφ του Πούγγουρα πήγε να μπει μόνος του με τη μπάλα στα δίχτυα, με τον Παναθηναϊκό να είναι πολύ ζωηρός και να ψάχνει το κεφάλι του Μολίνς, ο οποίος με τη δύναμη του φρόντιζε να παίρνει καίριες θέσεις.\nΟ Σουηδός φορ είχε δύο αξιόλογες κεφαλιές (8’, 13’) με τη δεύτερη μάλιστα να περνάει ελάχιστα δίπλα από το κάθετο δοκάρι.\nΟ ΠΑΟΚ έμοιαζε να τα βρίσκει μπαστούνια από το αποτελεσματικό πρέσινγκ των παικτών του Ουζουνίδη και με εξαίρεση ένα κακό σουτ του Πέδρο Ενρίκε (7’), αλλά και μία σέντρα - ξυραφιά του Λέοβατς που μπλόκαρε έξοχα ο Βλαχοδήμος προ του Πρίγιοβιτς (14’), αδυνατούσε να προσεγγίσει ορθόδοξα την περιοχή των φιλοξενουμένων.\nΟ Ντιέγκο Μπίσεσβαρ ολοκλήρωσε τη σεζόν ως ο παίκτης με τις περισσότερες τελικές για τον ΠΑΟΚ, αλλά χρειαζόταν περίπου 11 ανά μέσο όρο για να σκοράρει. Άμα σε θέλει η μπάλα όμως όλα γίνονται πολύ πιο εύκολα. Ο Ολλανδός χαφ υποδέχθηκε με ανοιχτό κοντρόλ μία εύκολη πάσα, όμως από τα 30 μέτρα έπιασε ένα εκπληκτικό φαλτσαριστό σουτ, το οποίο κατέληξε σε σημείο που ο Βλαχοδήμος δεν μπορούσε να βγάλει όσο κι αν τέντωσε το κορμία του (20’, 1-0).\nΤο 1-0 ήρθε κόντρα στην ροή της αναμέτρησης, με τους παίκτες του ΠΑΟΚ να αφιερώνουν το γκολ στο Δημήτρη Χατζιησαΐα, ο οποίος έχασε τον πατέρα του σε μία στιγμή με έντονη συναισθηματική φόρτιση.\nΟι περισσότεροι ίσως και να πίστεψαν ότι το ματς τελείωσε, όχι όμως οι παίκτες του Παναθηναϊκού, που δεν άλλαξαν κάτι στην αγωνιστική τους προσέγγιση. Την ώρα που στο γήπεδο τα ντεσιμπέλ ανέβηκαν, οι παίκτες του ΠΑΟΚ μάλλον επαναπαύτηκαν και το πλήρωσαν.\nΜπορεί ο Βίκτορας Κλωναρίδης να ήταν ο μοιραίος στον επαναληπτικό κυπέλλου, χάνοντας κλασικές ευκαιρίες για να στείλει την ομάδα του στον τελικό, όμως αυτή τη φορά ήταν πιο εύστοχος.\nΟ Λουντ με έξοχη κάθετη μπαλιά τον βρήκε στην πλάτη του Πούγγουρα και ο επιθετικός του Παναθηναϊκού με ξερό βολέ στην κλειστή γωνία του Μπρκιτς ισοφάρισε σε 1-1 (27’), γκολ που πανηγύρισε με πολύ έξαλλο τρόπο ο Μαρίνος Ουζουνίδης.\nΤο παιχνίδι επέστρεψε στην κόψη του ξυραφιού, με τον ΠΑΟΚ να δείχνει πολύ αγχωμένος μετά την ισοφάριση, όμως τον ήδη ελλιπή Παναθηναϊκό να βγάζει προβλήματα. Στο τελευταίο τέταρτο του ημιχρόνου, οι πράσινοι έχασαν με τραυματισμούς τόσο τον Κουλιμπαλί (αντικαταστάθηκε στο 43ο λεπτό), αλλά και τον Νούνο Ρέις που έπαιξε σχεδόν κουτσαίνοντας μέχρι να βγάλει το ημίχρονο.\nΚι όμως παρά τα τόσα προβλήματα, ο Παναθηναϊκός ήταν αυτός που άγγιξε το 1-2, όταν ο Ζέλικο Μπρκιτς για μία ακόμα φορά έκανε ένα ερασιτεχνικό λάθος σε πίεση του Κλωναρίδη, όμως τον Μολίνς να πετάει το δώρο στα σκουπίδια, πλασάροντας πολύ άσχημα (από δύσκολη γωνία) σε κενή εστία.\nΤο πρόβλημα του ΠΑΟΚ στο πρώτο ημίχρονο ήταν το ληθαργικό τέμπο, το αργό passing game, η έλλειψη συνεργασιών. Όλα αυτά έμειναν στα αποδυτήρια, αφού οι παίκτες του Ίβιτς μπήκαν αποφασισμένοι να πάρουν την κατάσταση στα… πόδια τους.\nΟ κουρασμένος Παναθηναϊκός (ειδικά μετά την είσοδο του Ευαγγέλου στα χαφ) άρχισε να χάνει μέτρα και οι καθαρές φάσεις άρχισαν να εμφανίζονται.\nΜία υπέροχη κάθετη του Τσίμιροτ στον Πρίγιοβιτς που έφευγε τετ-α-τετ είδε τον βοηθό να σηκώνει το σημαιάκι σε μία πολύ οριακή φάση (50’), ενώ λίγο αργότερα ο Ουάρντα έβγαλε σε θέση βολής τον Πέδρο Ενρίκε, όμως το πλασέ του Βραζιλιάνου με το αριστερό σταμάτησε στη ρίζα του κάθετου δοκαριού (55’) στη μεγαλύτερη χαμένη ευκαιρία του ματς.\nΤο γήπεδο είχε πια κατηφορίσει και ο ΠΑΟΚ έμοιαζε το απόλυτο αφεντικό με τον Μπίσεσβαρ να κάνει ότι θέλει στο γήπεδο. Ο Ολλανδός με υπέροχη διαγώνια τριαντάρα βρήκε τον Κίτσιου σε θέση βολής, όμως ο Έλληνας μπακ άνοιξε το κοντρόλ (59’), ενώ δύο λεπτά αργότερα ο Μπίσεσβαρ δοκίμασε πάλι το πόδι του από πολύ μακριά, όμως ο Βλαχοδήμος ήταν σε ετοιμότητα κι απέκρουσε με τις γροθιές.\nΗ ώρα του Πέδρο Ενρίκε!\nΤο παιχνίδι φώναζε πια ότι το δεύτερο γκολ του ΠΑΟΚ έρχεται αργά ή γρήγορα. Δεν ήρθε όταν μετά από εκτέλεση φάουλ του Μπίσεσβαρ (65’) τόσο ο Σάκχοφ, όσο και ο Κίτσιου απέτυχαν να σπρώξουν τη μπάλα στα δίχτυα, όμως ήρθε τρία λεπτά αργότερα.\nΟ εκ των κορυφαίων του ματς Κουτρουμπής έκανε… ψόφιο γύρισμα προς τα πίσω στον Βλαχοδήμο, ο Πέδρο Ενρίκε που ακολούθησε παμπόνηρα τη φάση τσίμπησε τη μπάλα κι αφού έριξε κάτω με προσποίηση τον τερματοφύλακα του Παναθηναϊκού έκανε το 2-1 (68’). Και πάλι όλοι πίστεψαν ότι το παιχνίδι τελείωσε, όμως ο Παναθηναϊκός αποδείχθηκε ξανά επτάψυχος.\nΟλική ανατροπή με Λουντ και Μολίνς\nΤο παιχνίδι ξάφνου έγινε πολύ σκληρό, με πολλά μαρκαρίσματα, νεύρα, διακοπές. Οι κίτρινες άρχισαν να πέφτουν βροχή και τίποτα δεν προμήνυε αυτό που ακολούθησε, αφού ο Παναθηναϊκός δεν είχε πατήσει την περιοχή του Μπρκιτς στο δεύτερο ημίχρονο.\nΚι όμως, μετά από εκτέλεση κόρνερ, ο Κουτρουμπής πήρε την κεφαλιά και ο Λουντ με ξερό αριστερό σουτ έκανε το 2-2 (79’), υπογράφοντας την εντυπωσιακή του εμφάνιση με γκολ και ασίστ!\nΟ ΠΑΟΚ κλάταρε ψυχολογικά μετά την δεύτερη ισοφάριση των πρασίνων και στα τελευταία λεπτά δεν κατάφερε να δημιουργήσει ούτε μισή επικίνδυνη φάση, με εξαίρεση μία κεφαλιά του Κουλούρη (89’) που πέρασε λίγο άουτ.\nΤα χειρότερα όμως για την ομάδα του Ίβιτς δεν είχαν έρθει. Στις καθυστερήσεις, ο Κλωναρίδης τρύπησε την άμυνα του ΠΑΟΚ από τα δεξιά, έβγαλε σέντρα ξυραφιά και ο Μολίνς με καρφωτή κεφαλιά έκανε το εκπληκτικό 2-3 στην πιο παλικαρίσια νίκη της σεζόν για τους πράσινους!\nΤΑ ΠΛΑΝΑ ΤΩΝ ΔΥΟ ΠΡΟΠΟΝΗΤΩΝ: Ο Βλάνταν Ίβιτς επέλεξε το πολύ επιθετικό 4-2-3-1, με τον Τσίμιροτ σε ρόλο παρτενέρ του Σάκχοφ στα χαφ και την τριάδα των Πέδρο Ενρίκε (δεξιά), Μπίσεσβαρ (δεκάρι), Ουάρντα (αριστερά) πίσω από τον Πρίγιοιτς. Σε αρκετές περιπτώσεις Ουάρντα και Πέδρο Ενρίκε άλλαξαν πτέρυγες στην προσπάθεια να βρουν χώρους.\nΜε το σκορ στο 2-1 έβαλε τον Κάνιας αντί του Πέδρο Ενρίκε για να γεμίσει τα χαφ, επιλέγοντας το 4-3-3, όμως αυτό γύρισε μπούμερανγκ με τον Παναθηναϊκό να γυρίζει το παιχνίδι στο τέλος.\nΑπό την άλλη, ο Μαρίνος Ουζουνίδης επέμεινε σε αυτό που μοιάζει περισσότερο με 4-2-2-2, με τους Νούνο Ρέις και Μαρινάκη σε ανασταλτικό ρόλο στα χαφ και τους Λουντ - Βιγιαφάνες σε υποστηρικτικό ρόλο στις πτέρυγες πίσω από τους Μολίνς και Κλωναρίδη.\nΟ τραυματισμός του Κουλιμπαλί και η είσοδος του Ευαγγέλου έφερε τον νεαρό μέσο στα χαφ και τον Μαρινάκη στα χαφ, ενώ η είσοδος του Χατζηγιοβάννη αντί του Νούνο Ρέις άλλαξε το σχηματισμό σε 4-3-3, με τον Ευαγγέλου κόφτη, τους Λουντ - Βιγιαφάνες εσωτερικούς μέσους και τους Χατζηγιοβάννη - Κλωναρίδη σε ρόλο εξτρέμ πλάι στον Μολίνς, ο οποίος έγινε επιθετικός κορυφής.\nΟ ΧΕΙΡΟΤΕΡΟΣ ΤΟΥ ΑΓΩΝΑ: Σε μία ακόμα πολύ προβληματική βραδιά του ΠΑΟΚ με πολλούς υστερήσαντες (Πρίγιοβιτς, Τσίμιροτ, Κρέσπο), τον τίτλο του χειρότερου παίρνει άνετα ο Ζέλικο Μπρκιτς, ο οποίος ήταν πηγή κινδύνων. Στο τρίτο λεπτό πήγε να κάνει το τσαφ της χρονιάς και να μπει με τη μπάλα στα δίχτυα μόνος του, ενώ στις καθυστερήσεις του ημιχρόνου με εύκολο λάθος πήγε να δωρίσει το 1-2 στο Μολίνς. Θεωρητικά δέχεται το 1-1 στην κλειστή του γωνία, ενώ στη φάση του 2-3 επιλέγει να μην κάνει έξοδο σε μία φάση που ήταν δική του.\nΤΟ ΤΑΜΕΙΟ ΤΟΥ ΑΓΩΝΑ: Η ιστορία θα γράψει ότι ο πιο ελλιπής, προβληματικός και ελλειμματικός σε ποιότητα Παναθηναϊκός πήγε στην Τούμπα κι έκανε το πιο μάγκικο διπλό της χρονιάς, αφήνοντας τον ΠΑΟΚ εκτός Champions League.\nΈναν ΠΑΟΚ που έδειξε εντελώς κλαταρισμένος στα πλέι-οφ και πιθανότατα πήρε αυτό που άξιζε με βάση την εικόνα του σε αυτά τα ματς.\nΟ.... ΕΛΕΓΧΟΣ ΤΟΥ ΔΙΑΙΤΗΤΗ: Ο Καλογερόπουλος έπαιξε λίγο με το κλίμα του παιχνιδιού κι απέδειξε ότι δεν είναι καλός διαιτητής. Είχε εύκολο έργο στο πρώτο μέρος, όμως στην επανάληψη εκνεύρισε γηπεδούχους και φιλοξενούμενους με τις αποφάσεις του. Προσπάθησε να μοιράσει το καρπούζι, αλλά η αλήθεια είναι ότι δεν τα κατάφερε.\nΌσο το σκορ ήταν στο 1-1 χάρισε κάποια εύκολα φάουλ στον Παναθηναϊκό και με το σκορ στο 2-1 έκανε το ίδιο, χαρίζοντας ανάλογες φάσεις στον ΠΑΟΚ.